text:
Claude-“Hhhhh! Umva ra! Buriya njyewe rero aha nijye ngomba gupanga ibintu byose, muri macye nyuma yawe abandi bakozi bose baranyubaha,
Uzi uriya mukobwa ukora kuri reception? Hmm! Wowe ntabwo umuzi, ahubwo reka nicare ntangire mukubwire, ugomba kunyizera ukangira inshuti kuko nuramuka utanyizeye… ndakubwiza ukuri kakubayeho”
Njyewe-“Uuuuh? Ngo kambayeho?”
Claude-“Yambaye inka! Nkubeshye se? Do! Ntiwibuka wa musore igihe tuzakureba ibishushanyo byawe wari wambaye ishati y’ umutuku n’ ipantaro y’ umukara?”
Njyewe-“Yego ndamwibuka”
Claude-“Uriya rero buriya niwe munyamatiku wa mbere hano tugira, ntabwo ugomba kujya umwumva kabone niyo yavuga ibifite akamaro”
Njyewe-“Ngo kabone niyo yavuga ibifite akamaro sinzamwumve? Ibi niki ra?”
Claude-“Cyane rwose, ahari wenda wagize ngo ngira amagambo”
Njyewe-“Hhhhh! Urayagira se ahubwo ko numva uyagira cyane”
Claude-“Boss! Nako harya…ndakwibagiwe ariko ikingenzi nuko unyumva”
Njyewe-“Ariko se tuvugishe ukuri, nk’ umuntu w’ umusore mugenzi wanjye ibyo nibyo byari bikuzanye?”
Claude-“Uuuh? None se ubwo urumva bitari bikwiye ko nza kukubwira….”
Njyewe-“Please! Niba atari gahunda z’ akazi zikuzanye wampa umwanya ngatangira akazi kanjye, ibindi ndumva ntacyo byamfasha pe!”
Claude-“Ahaaa! Nyamara buriya kwirinda biruta kwivuza, icyo utazi n’ umuntu, bazajya baza bakwikundisheho baguce ruhinga nyuma bakugambanire, Uuuh! Si ngaha aho nibereye”
Njyewe-“Claude! Ushobora kumpa umwanya ngatangira akazi kanjye?”
Claude-“Eeeeh! Am sorry Boos! Reka nguhe umwanya nta kibazo ariko ukomeze ubitekerezeho, erega nkwifuriza ibyiza, nabonye gushushanya kwawe kurenze uko nabonye kuva navuka! Umushushanyi nkawe ukuramo ingofero Boss se ninde utamukunda? Twese buriya turagukunda kandi cyane rwose pe!”
Claude yakomeje kuvuga amagambo menshi ndamwirengagiza nitangirira akazi abonye ko ntamwitayeho arasohoka aragenda, nibajije impamvu yabyo ndayibura ndabyirengagiza nikomereza umunsi.
Byageze amasaha ya saa sita numva umuntu ukomaze,
Njyewe-“Kalibu!”
Hunjiye wa mukobwa wo kuri reception maze ahita aca bugufi asa n’ unyunamiye nibaza icyo cyubahiro niba kibaho numva birandenze maze ahita ambwira,
We-“Nari nje ngo mbasabe muze njye kubereka aho dufatira lunch”
Njyewe-“Eeeh! En bon! Ntabwo namenye ko amasaha yayo yageze, reka nze gato”
We-“Yego turabategereje”
Amaze kugenda nibwo nabonye ko burya Kazungu yasubiriye inyuma ukuri, nashimishijwe cyane n’ ikinyabupfura cye kirenze maze ndahaguruka ndasohoka, nkigera hanze nsanga yandinze dufata urugendo anjyana aho bafatiraga amafunguro ya saa sita”
Twagezeyo turicara maze baza kutwakira njye nawe dutangira kurya tunaganira,
Njyewe-“Harya witwa… umbabarire ntabwo ari ukukwirengagiza ahubwo buriya ibintu byose iyo ari bishya hari igihe umuntu agira atya akibagirwa n’ izina rye”
Amaze kumwenyura,
We-“Nari nzi ko wa musore mwazanye cya gihe yaribabwiye”
Njyewe-“Eeeh! Cya gihe yari afite urugendo rwihutirwa yatubwiye ibindi yibagirwa izina”
We-“Oooh! Bibaho, nitwa Chanto mvuka I nyanza, ndacyari umukobwa nyine nawe urabibona nta mpeta nambaye, ikindi cyo nuko dukorana byo murabizi”
Njyewe-“Eeeh! Chanto? Nanjye reka mbe umwe mu magana akubwiye ko witwa neza”
Chanto yarasetse dukomeza kuganira dusoje ahita ambwira,
Chanto-“I am sorry Boss!”
Njyewe-“Yes!”
Chanto-“Ko hari umuntu nako murambabarira nibagiwe kubabwira ko hari umuntu wanyatse nimero nzanyu nkazibura, mwaziduha tukaza kuzimuha”
Akimbwira atyo nibwo nibutse ko nari nararahiye kutazongera gutunga telephone impano ya Chaddy nabonye nkava mu byanjye buhoro buhoro ngasatira ubwugi butyaye.
Burya ntawe utinya ishyamba atinya icyo bahuriyemo nongeye kwibuka byose, gusa amaherezo yari amwe ntabwo byari gushoboka ko nyobora company nta tumanaho, ari nabyo muzehe yambwiye umunsi ampa ibahasha yo kwitegura.
Nashigutse ari Chanto uvuze,
Chanto-“Ko mutekereza cyane se ni bite?”
Njyewe-“Eeeh! Hari icyo nari nibutse niyo mpamvu… hanyuma se hano hafi nta hantu umuntu yagura telephone?”
Chanto-“Uuuh? Ntayo mwari mutunze se?”
Njyewe-“Nyine…nako kutayitunga ntabwo ari ikindi, buriya hari impamvu”
Chanto-“Ese! Noneho reka tugende mpabereke niba mwitwaje amafaranga”
Njye na Chanto twagiye ku iduka rimwe maze amfasha gutoranya telephone nziza izi zigezweho dushima imwe turishyura maze dusubira mu kazi.
Umunsi wa mbere wanjye w’ akazi warangiye utyo maze amasaha yo gutaha ageze, negama mu ntebe nziza ntangira kwizengurutsa nibuka ibiha byanjye byahise…nkitsa umutima ubugira kenshi.
Maze guhereza ubwonko byose numvise imbaraga nyinshi muri njye, nibwo namenye ko burya koko agatebe uzicaraho imana ikabajisha ukiri urusoro, nyuma yo gukumbagara muri gereza uwo munsi umunyenga wari wose…woooow!
Muri ako kanya nahise ntekereza kureba uko natungura Kate ngo muhamagare, nizengurutse mu ntebe nziza numva ijwi rye maze nandika nimero ze nkanda yes nshyira ku gutwi hashize akanya,
Kate-“Hello!”
Njyewe-“Yes Hello!”
Kate-“Yeeeeh! Mbega wee! Cheri!”
Njyewe-“Karame mukundwa”
Kate-“Nizere ko wavuye ku izima udatiye ngo umvugishe”
Njyewe-“Hhhhh! Oya ndatiye ngo nkubaze uko umeze utazongera gufuha uvuga ngo ntabwo mba nakwitayeho”
Kate-“Hmm! Ndanababaye maze, nari ngize ngo waguze iyawe none…”
Njyewe-“Hhhhh! Nabeshyaga rata, navuye ku izima, nta gusigara inyuma kubera amateka ahubwo amateka agomba kuduha isomo ryuko ejo tuzabaho”
Kate-“Woooow! Nkunda ko iteka ryose ukomeza kumbera mushya, ugahindukira ukankomeza ndetse ukandyohereza ubuzima, Ndishimye kubwawe”
Njyewe-“Bae! Humura igihe niki hari umunsi umwe w’ amateka ibyishimo bizikuba maze nguhamagare nkuku ngiye kuva mu kazi maze ntahe unyakire ikote, ungaburire nanjye nkuraze mu gituza, nyuma y’ igihe gito dutere abana bacu icyo batazi ndetse batabonye”
Kate yaracecetse ntiyansubiza, ngiye kumva numva ari gutsikimba asa n’ urira ndamureka ngo atuze…hashize akanya,
Kate-“Gabby! Ndagukunda”
Njyewe-“Nanjye ndagukunda bambe”
Hashize akanya k’ umutuzo nanone njye na Kate maze nibuka gahunda ya mukecuru muzehe yakundaga kwiyitira nyiramama we wari kwa muganga, nari mfite inshingano zo kumubera mu kimbo nkamuvuna amaguru maze ndamubaza,
Njyewe-“None se wabashije kugera kwa muganga uyu munsi mukundwa?”
Kate-“Cheri! Urumva koko nagusezeranira sinsohoze, nagiyeyo saa sita, ubu njye na Shaddy yarari gutunganya ingemu ya nimugoroba ngo abe ariwe ugemura”
Njyewe-“Oooh! Wakoze cyane bambe, nanjye ubwo turahahurira”
Kate-“Ahubwo ako kantu, nanjye birangiye ngarutse, ndumva nagukumbuye”
Gahunda twafashe iyo maze ndasohoka ndakinga mbanza gutaha ngo njye guhindura imyenda.
Nagezeyo nditunganya mpamagara Mike ngo mubwire ko nagarutse kumurongo nawe biramunyura bihurirana nuko yaranyuze hafi y’ iwacu ambwira ko agiye kuhanyura akansuhuza.
Nagiye kuba nicaye muri salon ngezeyo mpasanga Mutesi wari wicaye atuje hashize akanya,
Njyewe-“Ariko Mute…buriya nako ntunyumve nabi ngo ugire ngo ndakurambiwe, ni ukuri mbona icyakuzanye watubwiye ataricyo ahubwo ufite indi gahunda,
Nawe se, waje uje gushaka umwana wawe, kuva waza ntiwari watembera ngo ugere no kumuhanda…ngaho mbwira… kabisa usibye nanjye nundi wese yabyibaza”
Mutesi ntiyansubije maze ndongera ndamubaza,
Njyewe-“Mute! Igihe kirageze ngo udukure mu rujijo…nako Papa naza gutaha…”
Mutesi-“Gabby! Wambabariye ko umutima utaranyemeza ibyo umunwa wanjye ushaka guhamya?”
Njyewe-“Ntiwumva! Mbivuga”
Ako kanya numvishe ihoni menya ko ari Mike njya gukingura, mwakira muri salon Mutesi ahita adusiga aho.
Twatangiye kuganira mubwira umunsi wanjye wa mbere w’ akazi uko byari byifashe.
Hashize umwanya utari muto telephone ye irasona akiyibona abanza kwanga kuyitaba,
Njyewe-“Mike! Bite ko utitaba uwo muntu?”
Mike-“Noneho se ubu ndamubwira iki kweli?”
Njyewe-“Inde se kandi?”
Mike-“Ni Patrona umpamagaye, ndibaza icyo ngiye kumusubiza niyo mpamvu ubona nanze kumwitaba”
Akivuga atyo narikanze maze ntangira gushyugumbwa na telephone ye ihita yikupa, hashize akanya acecetse,
Njyewe-“None se ko utambwira Bro, niki gituma utinyuka kureberera telephone Patrona aguhamagara aho kwitaba ngo wumve icyo akubwira? Wabona aka kanya utibagiwe?…nako ndabyizeye ntabwo wabikora ahubwo mbwira impamvu kandi umbwize ukuri urabizi turi abavandimwe”
Mike yongeye guceceka maze hashize akanya arambwira,
Mike-“Bro! Ejo nari ndi mu rugo maze Patrona ansanga mu cyumba cyanjye maze yicara ku buriri maze arambwira…”
Njyewe-“Eeeeh! Ngo mu cyumba…ngo yicara ku buriri? Niki yakubwiriye ku buriri Mike?”
Mike-“Gabby! Yarambwiye ngo hari ibanga ashaka kumbitsa”
Njyewe-“Ngo ibanga?”
Mike-“Gabby! Yikije umutima maze arambwira ngo igihe kirageze ngo ambwire ibyo yari amaranye iminsi”
Njyewe-“Ko utambwira ugakomeza kunyicisha amatsiko ariko?”
Mike-“Bro! Yarambwiye ngo igihe kirageze nawe agashaka umugabo umumara agahinda n’ irungu, yambwiye ko yarangije kumubona ndetse ngo ni wa Afande wagusfunguje!”
Njyewe-“Eeeeh! Bravo kabisa! Aho ho nteye Like tu!”
Mike-“Ngo rero icyo ashaka ngo nuko basezerana ivangura mutungo risesuye ngo maze imitungo ye yose akayinyandikaho”
Njyewe-“Inka yanjye! Yeee?”
Ngitangara ntyo ako kanya Papa yinjiye muri salon aradusuhuza nibaza impamvu atashye kare maze mpita mubaza,
Njyewe-“Papa! Ko utashye kare byagenze bite?”
Papa-“Eeeh! Nubu ndi mu nzira nuko nari nje gufata ikote ngo nkinge mu gatuza”
Njyewe-“Uuuh! Uri mu nzira? Ugiye hehe se?”
Papa-“Nshaka kunyarukira kwa muganga nanjye nkareba uriya mukecuru, bana ba nzi ukubuzima buryana nanjye ndwaye naramiwe n’ ubukungu buruta ibundi ari bwo bantu, reka njye kurara iri joro kwa muganga wenda nakwishyura rimwe muyo muzehe yarariye ubukungu bwanjye bwatumutse nk’ ivumbi ryo muki”
Twaratuje koko amagambo ya Papa adukora ku mutima maze ako kanya telephone yanjye iba irasonnye ndikanga kuko ntari mbimenyereye mu kureba umpamagaye nta wundi yari Kate kuko niwe wari ufite nimero yanjye wenyine,
Nakanze yes maze nshyira ku gutwi,
Njyewe-“Hello!”
Kate-“Gabby Gabby!”
Njyewe-“Bite Ka? Ubaye iki ko numva ufite igihunga cyinshi?”
Mike yarikanze na Papa yibaza ikibaye, Kate yambwiraga afite igihunga cyinshi mu magambo yambwiye numvisemo ngo “Banguka kwa muganga…” ubundi telephone iba irikupye…………………………
Ntuzacikwe na Episode ya 87
Mwaramutse,
Hashize igihe kinini tugerageza uburyo bw’ikoranabuhanga bwakorohera buri wese kwishyura iyi nkuru kugira ngo bifashe umwanditsi wayo, n’impano ye imuteze imbere ariko ntiturabigeraho, nubwo tutaracika intege.
Ubu turasaba buri wese ukunda iyi nkuru gutanga inkunga ye y’amafaranga ashatse kugira ikomeze kumugeraho neza ariko anagize uruhare rwe mu itegurwa ryayo.
Inkunga yanyu ku mwanditsi yakoherezwa kuri Mobile Money: +250 783 324 411 cg +250 722 235 731 (z’umwanditsi ubwe Arien Urwibutso KABARIRA)
Abari mu mahanga nabo bakoresha Western Union cg MoneyGram babanje kumwandikira kuri numero ye, info@umuseke.rwcyangwa uri.kabarira@gmail.com Cyangwa bagakoresha www.worldremit.com (nayo yohereza kuri MobileMoney).
Kugira ngo iyi nkuru ikomeze kubageraho.
Murakoze


c: text/html

text:
Nkanka: Abayobozi basabwe kurushaho kunoza imikorere
Abayobozi mu murenge wa Nkanka ho mu karere ka Rusizi barasabwa kurushaho kunoza imiyoborere, begera abo bayobora bakanabakemurira ibibazo ku gihe, kuko ari byo bizatuma abaturage bishimira ibyo bakorerwa n’abo More...
Kayonza: Umuyobozi mushya w’akarere ushinzwe imibereho myiza y’abaturage ngo yiteguye kuba umugaragu w’abaturage
Uwibambe Consolee uherutse gutorerwa kuba umuyobozi w’akarere ka Kayonza wungirije ushinzwe imibereho myiza y’abaturage ngo yiteguye kuba umugaragu w’abaturage kugira ngo inshingano yahawe More...
Nyamasheke: Abayobozi b’inzego z’ibanze barasabwa kurara aho bakorera
Abanyamabanga Nshingwabikorwa b’utugari twose n’imirenge bigize akarere ka Nyamasheke barasabwa kujya barara aho bakorera kandi iki cyemezo kikaba kitagomba kurenza icyumweru kimwe kitarashyirwa More...
Inzego z’ibanze zirasabwa kubaka ubuyobozi butuma haba umwuka mwiza mu bakozi
Guverineri w’intara y’amajyaruguru arasaba abayobozi mu nzego z’ibanze, mu ntara y’amajyaruguru gukora kuburyo haba umwuka mwiza mu bakozi bahwitura hakiri kare umukozi ugiye kugwa mu More...
Rulindo – Abafatanyabikorwa ba komisiyo y’amatora barasabwa kuba intangarugero
Abafatanyabikorwa ba komisiyo y’amatora mu karere ka Rulindo barasabwa kuba intangarugero, haba mu bijyanye n’amatora ndetse no mu buzima busanzwe nk’abanyarwanda. Ibi akaba ari ibyavuzwe kuri More...
Rwanda | Abakozi mu turere tunyuranye basanga urwego rw’akarere ruhurizwaho inshingano nyinshi
Ubwo abakozi bo ku rwego rw’akarere bo muturere tunyuranye tw’igihugu bahuriraga mu mahugurwa agamije kubongerera ubushobozi mu kazi, batangaje ko babona urwego rw’akarere ruhurizwaho More...

robotstxt: allowed

filter: keep


text:
Yavukiye muri Uganda muri District ya Kasese mu Burengerazuba bwa Uganda ku itariki ya 15 Ugushyingo 1996. Avuka mu muryango w’abana batandatu, abakobwa batatu n’abahungu batatu akaba umuhererezi mu muryango.
Jolly n’umuryango we batuye i Kanombe mu Mudugudu wa Rwimbogo, AKagari ka Rwinyange Mu Murenge wa Nyarugunga mu Karere ka Kicukiro. Asigaranye nyina gusa, kuko se yitabye Imana Jolly akiri muto.
Miss Mutesi Jolly yasobanuye ko iyi myaka amaze ku Isi ayifata nk’umuhigo ukomeye yesheje kuko hari byinshi yakoze bikamuhira nyamara agitangira guca akenge yarabonaga bitazamushobokera.
Yavuze ko ‘kera hari byinshi kera numvaga ntazishoboza, numvaga hari ibyo ntazageraho ariko Imana yarabikoze nabigezeho. Ni igihe cyo gusubiza amaso inyuma nkareba ibyo nakoze neza hanyuma n’ibyo nakoze nabi nkabikosora’.
Mutesi Jolly kandi yemeza ko mu gihe cyose amaze ku Isi yize byinshi birimo kumenya kwihangana, guha abantu bose agaciro buri wese mu rwego rwe gusa by’umwihariko ngo ‘yamenye ko nta muntu wigira ahubwo ubufatanye n’abandi ari byo bigeza umuntu ku iterambere.’
Nyuma yo gutorwa, Miss Jolly yahawe ibihembo bitandukanye birimo imodoka ya Suzuki SX4 ifite agaciro ka miliyoni 15 z’amafaranga y’u Rwanda, ndetse n’umushahara w’amafaranga ibihumbi 800 buri kwezi.
Mu mishanga yari afite atorwa harimo no guteza imbere ubukerarugendo, igikorwa ahamya ko yatangiye afatanyajie na RDB nk’uko yabitangaje ubwo yasuraga Pariki y’Igihugu ya Nyungwe kuwa 4-5 Ugushyingo 2016 muri gahunda ya “Tembera u Rwanda”
Icyo gihe yagize ati “Nari nsanzwe mfite umushinga wo guteza imbere ubukerarugendo mu gihugu imbere, nagiye muri ririya tsinda kugira ngo mbe urugero ku bandi […] No mu minsi iri imbere hari ibindi bikorwa mfite bizamfasha kwereka ababishaka ibyiza bitatse igihugu, bazajya biyandikisha hanyuma bahitemo aho tujyana urugendo rukorwe.”
Biteganyijwe ko kandi azitabira irushanwa rya Nyampinga w’Isi rizaba mu Kuboza 2016 (Miss World 2016), ku nshuro ya 65 kuko ryabaye bwa mbere mu 1951. Ni ku nshuro ya mbere u Rwanda ruzaba ruryitabiriye.


text:
Mu muganda uba ku wa gatandatu w’icyumweru cya nyuma cy’ukwezi, ku wa 26 Mutarama abaturage b’Umurenge wa Kanyinya bakoze ibikorwa byo gucukura imiyoboro izanyuzwamo ibitembo by’amazi azajyanwa mu tugari ka Mataba na Taba. Ayo mazi uretse gukoshwa n’abaturage kandi azagezwa ku bigo by’amashuri n’ibitaro byahubatswe.
Abaturage batuye muri uwo Murenge bakaba bagaragaje ko bari bahangayikishijwe no kutagira amazi mu bice batuyemo, ariko ubu bakaba bagiye gukurikirana iyubakwa ry’uyu muyoboro, ugabanyije imvune z’abagore n’abana bajyaga kuvoma kure.
Umuyobozi wungirije w’Akarere ka Nyarugenge ushinzwe Ubukungu, Imari n’Iterambere Kagisha Felicien, yagaragaje ko ibi bikorwa byo gutanga amazi biri mu mihigo y’Akarere ka Nyarugenge kandi ko bizera ko mu gihe gito bizaba birangiye. Uretse kandi guhabwa amazi, abaturage bazakora muri icyo gikorwa cyo gucukura uwo muyoboro bakaba bazajya banahembwa.
Nyuma y’umuganda hakaba habaye inama, aho abaturage bakanguriwe gufasha Intore ziri ku rugerero kurangiza neza imirimo ziyemeje, kwitabira gahunda zateganyijwe mu kwezi kw’imiyoborere myiza, abadafite ubwisungane mu kwivuza bakaba bakanguriwe gukora uko bashoboye bakariha amafaranga basabwa.
Amafoto: Serugendo


text:
Byagarutsweho kuri uyu wa mbere tariki 22 Kanama 2016, mu nama yahuje ubuyobozi bw’akarere ka Nyagatare, urwego rw’inkeragutabara, abashinzwe ubuhinzi mu mirenge, abacuruzi b’inyongeramusaruro n’amakoperative y’abahinzi.
Lt Col Celestin Muberuka ukuriye inkeragutabara mu karere ka Nyagatare yavuze ko baje kunganira ubuyobozi gukemura ibibazo biri mu buhinzi.
Yagize ati “Umutekano ukomeye ubu ni uguhangana n’inzara. Tugiye gufatanya dukemure ibibazo by’inyongeramusaruro kuko hari abaturage batayibonaga kubera imikorere mibi y’abacuruzi bayo.”
Kayitare Didas umuyobozi w’akarere wungirije ushinzwe ubukungu, yavuze ko uburyo inyongeramusaruro yageraga ku muhinzi bwahindutseho gato.
Igihembwe cy’ihinga A 2017, umucuruzi w’inyongeramusaruro ngo azajya ayigezwaho na kompani APTC (Agropressing Trust Cooperation Ltd) y’inkeragutabara aho kuba umcuruzi uyikura mu mahanga.
Kayitare Dias avuga ko ikigamijwe ari ukunoza imikorere no guhindura ibitagendaga neza bityo imbuto n’ifumbire bitujuje ubuziranenge bicike.
Ati “Hari aho byakorwaga nabi, ifumbire cyangwa imbuto bikaba bitujuje ubuziranenge. Ubu inkeragutabara zizajya zibanze zibigenzure bigere ku muhinzi ari nta makemwa.”
Ubu uhagarariye inkeragutabara mu mudugudu, umukangurambaga w’ubuhinzi n’umukuru w’umudugudu barimo gukora urutonde rw’abazahabwa nkunganire.
Nkunzwenimana Jean d’amascene umuyobozi wa koperative COTEBARU, avuga ko ubundi hari abatindaga guhabwa inyongeramusaruro bitewe n’urutonde rwakozwe nabi.
Kuba ruzajya rukorwa n’abantu batatu, bizatuma ibyagarukaga ku mudugudu bivuye ku mucuruzi w’inyongeramusaruro kubera amakosa arimo bitazongera kubaho.
Ati “Ni inyungu ku muhinzi kuko ubundi urutonde rwakorwaga n’umuntu umwe yagira icyo yibeshyaho bikazagaruka gukosorwa bivuye mu mucuruzi w’inyongeramusaruro, umuhinzi agakererwa ihinga. Ubu ntibizongera rwose.”
Bandiko Frank umucuruzi w’inyongeramusaruro, avuga ko ubu bufatanye bw’inzego zitandukanye buzatuma nabo bacuruza byinshi. Ariko na none ngo uburyo butanoze mu bucuruzi bw’inyongeramusaruro bugiye gucika.
Akarere ka Nyagatare gateganya hegitari 37.050 zizahingwaho ibihingwa bitanu byatoranijwe.


text:
Nukuri Imana ikomeze kumukoresha nibindi gsa age asengera abantu bakire kdi bakizwe
Ariko se ko muvuga ngo RUGAGI yakoze ibi nibi ,niwe?cg ni IMANA?Mujye mutandukanya ibintu jye numva atari we ubikora ahubwo ari IMANA ikorera muri we!!!
NdAbona ibitaro cg amavuriro agomba gufunga ubundi Rugagi agakoma akazi baganga bari bashinzwe cyane ko hari ihari zarabayobeye e.g. ubumuga ndetse n’amadayimoni.
NdAbona ibitaro cg amavuriro agomba gufunga ubundi Rugagi agakoma akazi baganga bari bashinzwe cyane ko hari ihari zarabayobeye e.g. ubumuga ndetse n’amadayimoni.
Umukozi w’Imana Imana imuhe umugisha kubw’ibitangaza Imana irimo gukorra abana nayo,nanjye mfite umusaza wamugaye umaze imyaka irindwi adahaguruka uwahamugeza nawe yakira,Gusa njye ndimubutumwa bw;akazi hanze nzasabaga kumenya uminsi yakira abarwayi bo gusengerwa ni kuwa kangahe ngo nzabwire abamfasha bamujyaneyo?muzaba mumfashije murakoze!!
Umuko
Kuba utabyemera cg ubyemera, ntabwo bibibuza kubaho.
(Hari ubwo bavuga iby’amasengesho, ukumva umuntu arakubwiye ngo ni ukubeshya, kandi nyamara wagenzura ugasanga barabivuga bikamutera ubwoba!!!)
BISHOP RUGAGI YIBAGIWE KO HARI IBIGO BY’ABAMUGAYE BAKENEYE NABO GUKIZWA UBWO BUMUGA BAFITE ?UBUTUBUZI.COM.
ibi bintu se ko byancanze cyane ese ashobora gukiza umuntu utumva ntanavuge??ububasha nka buriya bwavuyehe iby’isi byaranyobeye peee!!!
Mupfana iki na Semuhanuka?
njye bino ntabwo njya mbyemera


text:
Indwara ya Diyabeti ni imwe mu ndwara zihangayikisha abazirwaye dore ko nta n’umuti uhamye uyivura burundu. Iyi ndwara ifata umuntu, iyo impindura yahagaritse kuvubura umusemburo wa insulin, ariko hakaba n’ubwo diyabete ishobora gufata umuntu bitewe n’uko umubiri wananiwe gukoresha umusemburo wa insulin nk’uko bikwiye.
Iyi ndwara akenshi itera ingaruka nyinshi harimo ubuhumyi, intege nkeya z’umubiri, kurwara kw’impyiko, indwara z’umutima, umuvuduko w’amaraso udasanzwe, kwangirika kw’imitsi n’uburemba ku bagabo n’abahungu.
Amababi y’imyembe yakoreshejwe kenshi n’Abashinwa bo hambere, mu kuvura asima na diyabete. Ibi bibabi bikaba byuzuye ibintu by’ingirakamaro nka acide caffeic, mangaferin, flavonoids, acide gallic byagufasha mu guhashya diyabete.
Hano tugiye kukwereka uko wakwifashisha ibibabi by’imyembe bikagufasha kugabanya ubukana bw’iyi ndwara:
Ibisabwa:
- Ibibabi 15 bibisi by’umwembe bikiri bito
- Ibirahure 4 (litiro imwe) by’amazi
Uko bikorwa:
- Canira ya mazi arimo bya bibabi wabanje kubisukura, ubikore nimugoroba, namara kubira uterure ubike ubipfundikiye kugeza mugitondo
- Mu gitondo utaragira ikindi ushyira mu nda, yungurura unywe ya mazi uyamare.
- Ibi ubikora buri munsi mu gihe byibuze cy’amezi abiri.
- Ubonye utabashije kujya ubona ibibabi buri munsi, urabyanika ugakoramo ifu, ukajya ukoresha ibiyiko bibiri byayo muri Litiro y’amazi.
Uretse kandi kurwanya diyabete bizanafasha:
- Gusukura mu gifu
- Kurwanya zimwe mu ndwara z’umutima ziterwa nuko imitsi isa n’iyazibye
- Kugabanya ibiro
- Kurwanya uburibwe cyane cyane bw’umutwe
- Kugabanya ibicece na ya nda bamwe bita nyakubahwa.
Ese waba uzi undi miti myimerere yagufasha guhangana n’iyi ndwara?
Ni byiza kwirinda iyi ndwara kuko bishoboka, gusa birashoboka ko waba waramaze kurwara, kandi ikaba yaranakuzengereje. Ubu habonetse imiti myinshi myimerere ikozwe mu bimera kandi ikaba yizewe ku rwego mpuzamahanga kuko ibifitiye ibyemezo mpuzamahanga (twavuga nka:FDA:Food and Drug Administration,n’ibindi). Iyo miti rero ikaba ifasha uturemangingo tw’impindura gukora neza bigatuma wa musemburo wa Insulin utangwa neza, isukari ikajya kuri gahunda, kandi igatuma Diyabete itangiza ibindi bice by’umubiri. Muri iyo miti twavugamo nka:Glucoblock capsule,Balsam pear tea (Plant insulin),Chitosan capsule,..............Nta ngaruka igira kuko ikoze mu bimera.
Uramutse ukeneye iyi miti y’umwimerere wahamagara kuri numero 0789433795/0726355630 cyangwa ukagana aho Horaho Life ikorera mu mujyi wa Kigali mu nyubako yo kwa Rubangura muri etaji ya 3 mu muryango wa 301 na 302. Ushobora no gusura urubuga rwabo ari rwo www.horahoclinic.rw


text:
Urwenya-"Nishyize mu maboko yawe wa ntare we!
"Nishyize mu maboko yawe wa ntare we!
Nkuragije na roho yanjye n'umubiri wanjye!"
Naho umusore Rudatinya w'i Karama yagiye kuvumba i Bweramvura kwa Mushotsi wa Kavuna, yijuse afata agakoni ke ashogoshera yerekeza iwe. Ageze mu kigunda, abona ibihuru byo mu kigarama yagendagamo biraza bimusanga, kandi akabona bifite isura y'intare. Abona byamusatiriye ku buryo ntaho yabihungira nta n'uburyo yabisiga. Ni ko gukubita ikivugirizo, yongeraho akaririmbo ati "nishyize mu maboko yawe wa ntare we! Nkuragije na roho yanjye n'umubiri wanjye!"
Shyiraho Igitekerezo!
Subscribe to: Post Comments (Atom)


text:
Thursday, October 16, 2014
Wansibanganirije Inzira
Wansibanganirije inzira witwaje ko wantanze kugenda,
Wanyangirije umurima kuko wantanze guhinga,
Ibyo wakoze byose, ninjye ingaruka ziri gushengura ndengana
Ibyo wakoze byose wumvaga ntacyo bigutwaye,
Kandi koko ninjye uri kuvunika mucyimbo cyawe
Ntibyoroshye kunyura aho wanyuze kuko hameze amahwa y’inzitane
Wahasize ubutayu butagira amazi,
Wahasize inyanja itagira umusare
Birangoye kwambuka ntiwabyumva,
Aho uri uratuje uratimaje
Mugihe mpangayitse nibaza uko nzamenera murukuta rw’amabuye wasize wubatse.
Sinicuza kuza nyuma yawe kuko ariho ubutwari bwanjye buzagaragarira,
Birangoye cyane kunyura munzira wanyuzemo gusa nziko nzabishobora.
Birandemereye cyane kwikorera isi wasize, ngenyine ariko nzayitura
Nzasobanura ibyo wasobetse, nzaharura inzira nyigire nyabagendwa,
Nzaharanira kuba urwego rujya kuzuba,
Nzirinda gutsikamirwa n’ikiganza cyawe ngo mpere hasi
Nzaramira amarira ahora ameneka kubwawe, ngo atagera hasi
Nzamurikira ubwami wanyaze umucyo,
Nzaharanira kwibagiza izina ryawe mparanira gusibanganya intambwe z’ibirenge byawe byaho wanyuze ugenda.
Nziko wasize usenye imfatiro z’inyubako nyaburanga,
Inyubako icumbikiye izahabu n’ifeza inzovu
Nzubaka inkingi ndende cyane kuburyo nugaruka utazabona aho upfumurira,
Nzarindisha abarinzi ibihumbi ubusitani wicishije izuba
Kuko nziko buzashibuka bukarimbisha umurwa w’ituze n’amahoro kuburyo butigeze bubaho
Igicaniro nzacana uzakirahuraho uwo gufatisha
Uzatangazwa no gusanga amanywa warasize ijoro
Uzasanga imvura warasize izuba
Uzasanga ishyamba aho wasize ubutayu
Ntuzatangazwe no kwakirwa nkumushyitse aho wabaye umwami,
Kuko watanze icyo warufite.
Uzifuza intebe y’ubwami utakibaye n’umugaragu
Wimuriye ubwami bwawe ahadakwiye kuba ingoro,
Wategekeje inkoni y’iminsi wiyibagije ko idasa isiga ibisa,
Uwo wasize amara masa ubu niwe umurikira abahisi n’abajyenzi,
Niwe ugaburira abashonje amatunda yakwifuzagaho.
Sinavuga ko ntacyo wamaze kuko wakingurutse urumuri rurinjira,
Wabisikanye n’ibyishimo ubisa ubuzima buraganza.
Ubwo uzaza uzasanga nsarura, ntuzagira ikibazo cy’inzara kuko nararezwe
Natojwe gutamika abana, abakuru nkabaha bakikoreramo,
Ntozwa gutiza ntateganya gutirurirwa.
Nazirikanye iryamukuru, mparanira ubupfura ngo utazasanga nambaye ubusa
Ukampa urwamenyo, ukantaranga unteza bene wanyu mwasamaranye
Ngo dore umupfapfa wahobagijwe n’ibihe
Ukikomanga mugatuza ngo ntawakwimura aho washinze ibirindiro
Ngo uri Rudasagarirwa rwa Rutimurwa aho yateye amatako
Amatongo wasize narayubatse, umudugudu w’icyitegererezo mubwiza n’uburanga,
Amazu azira gusanwa niyo awugize n’amatara atagira uko asa amurika amanywa n’ijoro.
Mbere yuko nsoza nagirango nkwisabire akantu kamwe
Ntuzizane utazaseba, ugacyura ipfunwe mucyimbo cy’ikuzo
Ukimwa ibyicaro ugatinzwa no gutaha ngo udata ibaba aho wataye abantu,
Ngo udatahira gutembera ugataha amara masa.
Kandi byose bikwiye kuguha isomo ngo n’ubutaha ntuzongere gukinira mwizamu ritari iryawe, ugatsinda muryawe wigize baringa.
Nibyiza kukumenya igihe nkikingiki,
Kuko iyo nkumenya mbere nari butungurwe nkatengemirwa.
Urabeho nahubutaha wadusuye, tuzicara tuyavuge bishyire cyera.
Subscribe to: Post Comments (Atom)


text:
Ibintu bibera mu rugo si ibyo kureberwa biratureba – Rwabuhihi
Yanditswe na KAYITARE JEAN PAUL
Ubuyobozi bw’Urwego rw’Igihugu rugenzura iyubahirizwa ry’uburinganire, GMO, buratangaza ko ibibera mu ngo bireba buri wese kandi ko imiryango ifitanye amakimbirane abaturanyi badakwiye kubirebera. Umuyobozi wa GMO, Rose Rwabuhihi, avuga ko icyaha cyo gukubita, gukomeretsa no kwica gikorewe mu muhanda, kidakwiye kuba icyaha kinini ngo nikibera mu rugo gifatwe nk’icyaha gito.
Rwabuhihi avuga ko ikibazo k’ihohoterwa atari gishya ahubwo ko icyo abantu bagomba kumenya ari uko umuntu ajya gupfa harabanje amakimbirane, induru mu miryango, ikindi umuntu agapfa abantu bose bari bazi ko uwo muryango utabanye neza kuzageza igihe umuntu yishwe.
Ati “Kuki twese dushobora gukomeza kurebera ibintu tubona ko bishobora kwica abantu? Nta kindi kintu dushobora kubona ko kica abantu ngo tukihorere. Iyo tubonye ikiza turatabara, iyo tubonye imodoka igenda yihuta turatabara ngo itica abaturage, ariko umuntu ufite amahane tubona ko afite umujinya ushobora gutuma akora nabi tukabyihorera kugeza igihe hiciwe umuntu ngo ni uko ari mu muryango”.
Rwabuhihi avuga ko abantu bakwiye guhindura imyumvire yo kumva ko ibintu bibera mu rugo bitabareba. Ati “Ibibereye mu muhanda hari umuntu usa nushaka kugira uwo ahohotera, abantu twese turahurura ariko ikintu cyaba kiri mu muryango tukakihorera kikazageza ku ntera yo kuvamo urupfu. Nagira ngo twese twitunge agatoki, kuki umuturanyi atabivuga, umukozi wo mu rugo atabivuga, kuki abasore n’inkumi baba muri ruriya rugo batabivuga bati hariya hari abantu bagiye kwicana kugira ngo abashinzwe gutabara batabare hakiri kare?”
Asobanura ko impamvu abantu badatanga amakuru ku miryango ifitanye amakimbirane, ari uko bisa n’aho ibibera mu muryango ari ubuzima bwite bw’abagize uwo muryango. Ati “Impamvu ni uko ibintu byose bijyanye n’umuryango twabigize ubuzima bwite, dushaka ko ibintu byo mu muryango biharangirira cyane cyane iyo ari amakimbirane ari hagati y’umugore n’umugabo, tukumva ngo ni ibintu bibareba, kandi abandi bose iyo bagiranye amakimbirane mu muhanda buri wese aratabara.”
Agaragaza ko nta muntu ushobora guhaguruka ngo age mu muhanda agire uwo akubita ngo birangirire aho, ariko ngo mu rugo umuntu akubita undi yaba umugore cyangwa umugabo cyangwa umwana ukubise umubyeyi we, abantu bakavuga ngo bazabirangiriza mu muryango.
Ati “Nagira ngo mbisubiremo icyaha ni kimwe, icyaha cyo gukubita, gukomeretsa, kwica nta bwo kiba kinini mu muhanda ngo nikigera mu rugo kibe gitoya, ibyo ni byo tugomba guhindura”.
TANGA IGITEKEREZO
Leave a Reply
Be the First to Comment!


text:
Gusoma ni ubushobozi bwo gushyira inyuguti zanditse mu majwi mu mvugo. Kwandika ni ubushobozi bwo gushyira amajwi mu nyandiko. Twandika tugirango duhane amakuru na bagenzi bacu. Dusoma kugirango tumenye amakuru.
Niba ushaka gutoza abanyeshuri gusoma ibande kuri izi nyingi eshanu zo gusoma no kwandika;
1. Itahuramajwi
2. Ihuzamajwi
3. Gusoma udategwa
4. Inyunguramagambo
5. Kumva umwandiko no kwandika.
ITAHURAMAJWI
Ni ubushobozi bwo kumva, gutahura ijwi cyangwa amajwi. Ibi bikorwa mu mvugo gusa.
IHUZAMAJWI
Ni ubushobozi bwo guhuza amajwi n'ibimenyetso byayo bikoreshwa mukwandika ayo majwi
GUSOMA UDATEGWA
Ni ubushobozi bwo gusoma ku muvuduko ukwiye. Ni ukuvuga gusoma utihuta cyane kandi uyarandaga.
INYUGURAMAGAMBO
Ni ubushobozi bwo gukoresha urwunge rw'amagambo umuntu azi akabasha kuganira, kwandika no gusabana n'abandi.
KUMVA UMWANDIKO
Ni ubushobozi bwo kumva no gusobanukirwa n'ubutumwa bukubiye mu nyandiko.
Umwarimu witaye kuri ibi navuze haruguru kwigisha abanyeshuri gusoma biramworohera kandi bikorohera n'abanyeshuri.
Gusoma n'umusingi w'ubumenyi abana bakeneye kugira hakiri Kare. Kuko uretse no kwiga gusoma bizabafasha kwirwanaho mugihe bageze aho bibagoye kwikura.
Dufatanye twimakeze umuco wo gusoma mu mashuri yacu.
Murakoze.
Reference; Somaumenye &MCOP/FHI360


text:
RDB izashyikirizwa Pariki ya Gishwati-Mukura muri 2017
Umushinga LAFREC, ushinzwe gusana Pariki ya Gishwati-Mukura, utangaza ko uzayishyikiriza ikigo cy’igihugu cy’iterambere (RDB) bitarenze umwaka wa 2017.
Patrick Nsabimana umuyobozi wa LAFREC avuga ko ibikorwa byo gusana iyo pariki no kuyizitira, kubungabunga imigezi iyinyuramo, guca imirwanyasuri no guteza imbere abaturage 2500 bayituriye, byatangiye kandi icyo gihe bizaba byararangiye.
Mu mwaka wa 2015, Ubukerarugendo bwinjije amadevize asaga Miliyoni 315 $, asaga miriyari 250FRw. RDB ivuga ko yihaye gahunda yo kongera nibura 25% ku musaruro w’ubukerarugendo buri mwaka.
Mu gihe ngo hazaba hatangijwe ibikorwa byo gusura Pariki ya Gishwati-Mukura, bizongera umubare wa ba mukerarugendo baza mu ntara y’u Burengerazuza, bityo n’amadevize arusheho kwiyongera.
Umushinga w’itegeko rishyiraho Pariki y’Igihugu ya Gishwati-Mukura wemejwe n’Inteko Ishinga Amategeko, umutwe w’Abadepite tariki ya 02 Nzeli 2015.
Nyuma yaho Perezida wa Repubulika, Paul Kagame yashyize umukono kuri iryo tegeko maze ku itariki 01 Gashyantare 2016 risohoka mu Igazeti ya Repubulika y’u Rwanda.
Umushinga LAFREC, ni umushinga ubarizwa mu kigo cy’igihugu gishinzwe kurengera ibidukikije (REMA), ugamije kugarura ishusho kamere y’amashyamba watangiye ibikorwa byo gusubiranya bimwe mu bice by’iyo pariki byari byarangijwe n’abacukura amabuye y’agaciro.
Hatangijwe ibikorwa byo kurinda pariki no gufasha abaturage bayituriye. Nsabimana yemeza ko mu mwaka wa 2017 ibyo bikorwa bizaba byarangiye. Icyo gihe ngo nibwo bazayishyikiriza RDB, ifite za pariki mu nshingano zayo.
Biteganijwe ko mu mwaka wa 2020 Pariki ya Gishwati-Mukura, iherereye mu Turere twa Ngororero na Rutsiro, izajya ku rutonde rw’indiri z’ibinyabuzima ku rwego mpuzamahanga.
Ishyamba kimeza rya Gishwati ni ishyamba riherereye mu ruhererekane rw’imisozi miremire mu Burengerazuba bw’u Rwanda. Ni rimwe mu mashyamba abarizwa mu misozi igize isunzu rya Kongo-Nil, ari naryo ribarizwamo amashyamba nka Nyungwe.
Ishyamba rya Mukura ryo riherereye mu majyaruguru ashyira uburengerazuba bw’u Rwanda. Mu myaka yashize ryari igice kimwe cy’ishyamba kimeza rinini ryaheraga mu majyaruguru y’u Rwanda muri Pariki y’Ibirunga rikamanuka rikagera ahari Nyungwe ubu.
Kuri ubu amashyamba kimeza ya Gishwati na Mukura yahurijwe hamwe agirwa Pariki ya kane y’igihugu ariyo Pariki y’Igihugu ya Gishwati-Mukura. Ifite ubuso bungana na hegitari 3558.
Pariki y’Igihugu ya Gishwati-Mukura ifatiye runini urusobe rw’ibinyabuzima ruyibonekamo. Iyi Pariki kandi ni na moteri y’ubukungu bw’abayituriye.
Pariki ya Gishwati-Mukura ibumbatiye urusobe rw’ibinyabuzima, rugizwe n’ibimera gakondo, inyamaswa n’ibiguruka. Mu byo usanga muri iyi Pariki harimo ubwoko bwinshi bw’inkende.
Habonekamo kandi ubwoko busaga 60 bw’ibiti gakondo, burimo ibiti by’inganzamarumbo n’urugano.


text:
Abaturage bo mu Midugudu itatu yo mu Murenge wa Shyogwe mu Karere ka Muhanga baherutse kubwira Umuseke ko bamaze imyaka itatu barahawe ibigega by’amazi ariko bakaba batavoma. WASAC ngo icyumweru n’igice kirarangira abaturage bayabonye.
Mu kwezi kwa Gashyantare 2018 nibwo Umuseke wagiranye ibiganiro n’Ubuyobozi bw’Akarere ka Muhanga kuri iki kibazo buvuga ko amafaranga bwasabwaga gutanga ajyanye n’imirimo yo kubaka ibigega ndetse n’arebana n’umuriro w’amashanyarazi ugomba kwifashishwa kugira ngo amazi agere ku baturage barangije kuyishyura.
Akarere kavuze ko ibisigaye byabazwa ubuyobozi bw’Ikigo gishinzwe amazi n’isukuraa (WASAC) ishami rya Muhanga bugasobanura ikibazo gituma abaturage badahabwa amazi.
Umuyobozi w’ikigo gishinzwe Amazi n’isukura (WASAC) mu Karere ka Muhanga n’igice kimwe cy’Akarere ka Kamonyi, Rubayita Gilbert icyo gihe na we yabwiye Umuseke ko ikibura ari amashanyarazi.
Batangana Regis Umuyobozi w’ikigo gishinzwe ingufu muri aka Karere yasobanuye ko gutinda guha abaturage umuriro w’amashanyarazi byatewe n’uko mu bubiko nta nkingi z’amashanyarazi zari zirimo icyo gihe, avuga ko bitarenze iminsi 10 bazaba ngo babihagejeje.
Kuva mu kwezi kwa Gashyantare kugera uyu munsi abaturage ntibarabona amazi, REG ivuga ko ibyo yasabwaga yarangije kubikora itazi impamvu abaturage badafite amazi uyu munsi.
Batangana ati: “Imirimo twasabwaga gukora yararangiye, ikigega kirimo amashanyarazi mubaze WASAC impamvu badatanga amazi.”
Rubayita Gilbert Umuyobozi wa WASAC mu Karere ka Muhanga n’igice cya Kamonyi yatangarije Umueske ko mu cyumweru kimwe amazi aba yageze muri kariya gace.
Ati: “Rwiyemezamirimo wari wahawe isoko ryo kugura bimwe mu bikoresho (Pompes) yatinze kubitugezaho ariko mu cyumweru kimwe n’igice amazi barayabona.”
Nzabonimpa Onesphore Umuyobozi w’ishami ry’ibikorwa remezo mu Karere ka Muhanga avuga ko mu kwezi gushize kwa Mata hari inama Intara y’Amajyepfo iherutse guhuriramo n’Ubuyobozi bukuru bwa WASAC bakabusaba kuba barangije iki kibazo cy’abaturage badafite amazi mu minsi mike.
Abaturage bavuga ko hashize igihe kirekire WASAC ibizeza ko igiye kubaha amazi ariko umwaka ukarangira undi ugataha batavomye, bakavuga ko bagiye gutegereza iki cyumweru batanze bakareba niba kirangira babonye amazi.
MUHIZI ELISEE
UMUSEKE.RW/Muhanga.


text:
Kuri uyu wa Mbere tariki 16 Mata 2018 ni bwo impundu zatashye mu muryango wa Mahoro Isaac na Mutimukeye Gloriose nyuma yo kwibaruka imfura yabo y'umukobwa. Mahoro Isaac yabwiye Inyarwanda.com ko umugore we yibarutse kuri uyu wa Mbere, abyarira mu bitaro by'i Nyarutarama byitwa Baho International Hospital. Imfura yabo bayise Mahoro Mutima Michaela.
Tariki ya 22 Werurwe 2015 ni bwo Mahoro na Isaac yakoze ubukwe yambikana impeta n’umukunzi we Mutimukeye Gloriose banasezerana imbere y’Imana n’abakristo. Ubukwe bwa Isaac na Gloriose bwabereye i Nyamata mu rusengero rw’Abadivantiste b’umunsi wa karindwi. Kuri ubu ibyishimo ni byose kuri uyu muryango wibarutse imfura nyuma y'imyaka itatu bamaze bategereje urubyaro. Usibye kuba umuhanzi, Mahoro Isaac ni umuyobozi wa GoodRich Tv.
Imfura ya Isaac na Gloriose bayise Mahoro Mutima Michaela
Mahoro Isaac hamwe n'umugore we Gloriose
REBA HANO 'IGISUBIZO' YA MAHORO ISAAC


text:
KANDA HANO UREBE VIDEO
Mu rukundo habamo amasomo menshi ushobora kwigiramo kuko urukundo nyarwo rurangwa n’udushya. Ni yo mpamvu buri gihe duhora dushaka ibyaduteza imbere mu rukundo ari nayo mpamvu ugomba kumenya amwe mu magambo wakoresha ukarushaho gushimisha umukunzi wawe.
Dore urugero rw’amwe muri ayo magambo.
1.Aho uzaba hose nzaba ndi kumwe nawe: Wari wabwirwa iri jambo ngo wumve ukuntu riryoha? Si ugupfa kurivuga gusa kuko riraremereye. Kubwira umuntu ngo nzaba aho uzaba uri hose ni iby’agaciro gakomeye by’umwihariko ku bantu bakundana.
Ni byiza kuribwira umukunzi wawe kenshi muri ahantu hatuje, mwishimye atari mu bibazo kugirango adakeka ko ari bya bindi bisanzwe byo kwihanganisha uwagize ibibazo wese.
2.Uri uw’agaciro kenshi kuri njye: Ubusanzwe tuzi ko hari ibintu twita iby’agaciro kenshi nk’amabuye y’agaciro urugero nka zahabu n’ifeza rimwe na rimwe hakaza n’amaafaranga menshi, impamvu ni uko ibi bintu bihenze kurusha ibindi tubona.
Ibaze rero umuntu akubwiye ko uri uw’agaciro kenshi kuri we! Byaba biryoshye kubyumva kuko biba bisobanuye ko nta muntu muhwanye imbere ye!
3.Umfatiye runini. Birazwi ko umuntu ahora akeneye umufasha mu buzima bwe bwa buri munsi, ni yo mpamvu twifuza kumenyana cyangwa kubana n’abantu benshi kandi bakomeye kugirango badufashe kubaho neza.
Ngaho rero ibaze umuntu kugutoranya mu bandi benshi bamufasha cyangwa bamuba hafi akakubwira ngo umufatiye runini! ni iby’agaciro pe! Muri make ni wowe ugize igice kinini cy’ubuzima bwe, bivuze ko akubuze yahungabana cyangwa ntakomeze kubaho.
4.Nkwibonamo/nkwiyumvamo: Ubusanzwe umuntu yibona cyangwa akiyumva mu kintu runaka iyo agifiteho uruhare rukomeye. Iyo inshuti yawe rero ikubwiye iri jambo, bishatse kuvuga ngo iyo akubonye aribona, ubwo rero nkuko nta wakwiyifuriza ibibi cyangwa kwibona mu bibi, niko nawe akwifuza ko uhora mu bihe byiza gusaaa!!!.
5.Tuzasazana: Ni ijambo abantu badakunze guha agaciro ariko rirakomeye kandi riryohera abantu bakundana cyane cyane abafite gahunda yo gushinga urugo. Umuntu wifuza gushinga urugo ntiyakwifuza gutandukana n’umukunzi we bamaze kubana.
Niyo mpamvu rero iyo akubwiye ati: “TUZASAZANA” aba agusezeraniye ko muzabana mu bibi no mu byiza mbere yuko abibwiriza na pasiteri cyangwa padiri muri gusezerana imbere y’Imana.
Si besnhi bakundana ngo bagere ku iherezo ry’ubuzima bwabo bakiri kumwe. Ingo nyinshi muri iki gihe ziri gutandukana zitamaze kabiri, iri jambo rero kuribwira uwo ukunda ni ikimenyetso ko mutazatandukana nubwo hari benshi bitameze neza mu rukundo rwabo, iri jambo rirema agatima umukunzi akumva arahumurijwe.
Abahanga mu by’urukundo bavuga ko amagambo meza ari yo fumbire ya mbere y’urukundo ndetse burya ngo no mu ngo abantu babanishwa neza no kubwirana amagambo meza, ahumuriza, atetesha n’andi menshi.
Ni yo mpamvu niba utagira amagambo meza mu kanwa kawe ukwiye kwiga kuvuga neza kugirango ufumbire urukundo rwawe. Ni ahawe n’uwo mukundana!!!!
MUHIMPUNDU Chantal


text:
Umwe mu bahanzi bagize itsinda rya Urban boys Manzi James uzwi nka Humble Jizzo yagaragaje umurimo ukomeye kandi utangaje yakoze mu itsinda rye abafana barabimushimira gusa banibaza icyo abandi bakoraga.
Abinyujije ku rukuta rwe rwa instagram Humble Jizzo yagaragaje urutonde rw’indirimbo z’itsinda rya Urban boys yanditse bamwe baratungurwa kubera uburyo hafi y’indirimbo zose bafite zakunzwe ariwe wazanditse.
Mu magambo ye Humble Jizzo yagize ati " Kuzimiza mundirimbo ubona haricyo byongera kuburyohe mbwindirimbo kubayunva?
Wee ! burya iyo meze neza ikinyarwanda ndacyandika da! Muri izi ndirimbo nanditse in my group niyihe irimo amagambo azimiza? Cyangwa ukunda : Take it off, Bibaye, Wampoyiki, Indahiro , Ishyamba ,Rekampfukame ,Icyicaro, Sindiryarya ,Sintuza Umfatiye Runini, Gatebegatoki ,Tubanenge ,Tayari ,Barahurura ,Soroma nsorome ....."
Iyi niyo Foto Humble Jizzo yashyize hanze iriho urutonde rwa zimwe mu ndirimbo yanditse
Aha rero niho bamwe bahereye bavuga ko yakoze akazi katoroshye dore ko muri izi ndirimbo inyinshi zirimo arizo zatumye iri tsinda rimenyekana cyane.
N’ubwo icyo Humble Jizzo yari agamije kwari ukubaza abafana niba babona kuzimiza mu ndirimbo hari icyo byongera ku buryohe bwayo ntibyabujije bamwe mu bafana kwibasira Nizzo baririmbana aho babajije icyo yakoraga.
Uyu yagize ati "niwowe wazanditse?ubwo nizo yakoraga iki?"
Muri iyi minsi Nizzo akomeje kwibasirwa na bamwe mu bafana b’itsinda rya Urban boys aho bikunda kugaragarira mu bitekerezo batanga ku mafoto baba basangije abakunzi babo.
Gusa ababikurikiranira hafi bavuga ko impamvu ari uko bamwe bamurakariye kubera atitabiriye ubukwe bwa Safi mugenzi we baririmbana mu itsinda rya Urban boys banasangiye akabisi n’agahiye kuva kera.


text:
UBUTUMWA BWIZA BW’AGAKIZA: Kubaturwa ku cyaha
Iyo umuntu ahindukiriye Kristo, maze akamwiringira yishingikirije igikorwa yasohoje ku musaraba i Nyabihanga,yuzura umunzero. Ahita «agira amahoro n’Imana» (Abroma 5,1), nuko agashaka kumenyesha abandi icyo yaronse,n’umunezero we. Nibwo hari ikibi kiza kikamutungura, yaba ari igitekerezo kibi, ijambo ribi, cyangwa se ikindi kibi kurushaho: None se bigenze bite? – Umuntu akibaza ati: nabashije nte kongera kubigenza kuriya ? Ko natuye ibyaha byanjye nkakira Yesu nk’Umukiza wanjye! Ndamukunda rwose, none ntangiye kandi kugenza nka kera… Dore ga gushidikanya kuraje: ese narahindukiye koko ? Narihannye bihagije ? Bishoboka bite se ko nongeye gucumura? Ese nabasha nte «kubaturwa», niko kuvuga gukurwa bidasubirwaho mu mbaraga z’icyaha, n’ububata bwacyo?
Ibibazo bikurikira biragufasha kubona ibisubizo, twifashishije ibice bya 5 kugeza 8 mu rwandiko rw’Abaroma.
1. Ibyaha n’icyaha bitandukanye bite?
Ni nk’itandukaniro hagati y’igiti n’imbuto zacyo.Ibyaha ni ibikorwa bigayitse, nk’imbuto zisoromwa ku giti. Icyaha ni igiti ubwacyo, isoko y’ibikorwa byose bigayitse aribyo byaha.Niyo mpamvu umuntu ateye ikibazo kurusha uko agaragara ; ntabwo bihagije gukemura ikibazo cy’ibyaha, bikurwaho cyangwa byicuzwa, ahubwo hagomba gukemurwa ikibazo cy’isoko y’aho biva : nicyo cyaha.
2. Ni ikihe gisubizo Imana yatanze ku byaha no ku cyaha ?
Ibyaha byarababariwe.Niba wizeye Kristo, utsindishirizwa ibyaha byawe. Nyamara icyaha ubwacyo ntigikurwaho cyangwa ngo kibabarirwe. Kigomba gucirwa urubanza.Nicyo Imana yakoreye ku musaraba ( Abaroma 8,3). Ibikorwa bibasha kubabarirwa, ariko kamere mbi yo, ntibishoboka : igomba gucirwa urubanza.
3. Uwizera ahora munsi y’ubutware n’imbaraga z’icyaha ?
Oya.Uwizera hari ubwo ashobora gukora icyaha ( 1 Yohani 2,1), icyakora ntahora ari ugomba gucumura. Ntabwo icyaha ari itegeko ry’ubuzima bwe, kibasha kwirindwa.
Kugira ngo uwizera abashe kubaturwa ku mbaraga z’icyaha, reka turebe neza ibibazo bikurikira.
4. Ni iyihe miryango ibiri tubona mu Baroma 5 ?
Kubwa kamere, umuntu wese ni ukomoka kuri Adamu. Abemera bakizera Kristo bose ni abagize ubwoko ( umuryango) wa Kristo. Gupfana na Kristo bituma dutandukanywa na Adamu . Uhereye ubwo tuba abo mu bwoko ( umuryango) Kristo abereye umutwe, cyangwa Umutware.
5. Ni izihe ngaruka zo kuba mu muryango wa Adamu ?
Ukomoka kuri Adamu wese agira icyo amukomoraho :ni icyaha, ingaruka yacyo ikaba urupfu. Kugeza ubu urupfu ruri hose,nicyo kigaragaza ko icyaha cyageze kuri bene Adamu bose. Icyo cyaha gisoromwaho imbuto mbi, nizo byaha.
6. Ni iki kiranga abo mu muryango wa Kristo ?
Ubuntu bw’Imana bwarasesekaye, ndetse bwarasendereye kubwa benshi, babuboneramo gukiranuka, gutsindishirizwa ( Abaroma 5,15-19).Mu yandi magambo, uwo mu mryango wa Kristo wese yahinduwe umukiranutsi.
7. Noneho se, niba ndi uwo mu muryango wa Kristo, kubw’ubuntu gusa, mbasha kwikomereza gucumura ?
Oya.Ntabwo ubuntu ari impamvu tubona ituma dukora ibyaha ( wareba n’ikibazo gikurikiraho).
8. Kuki nta kwirengagiza ibicumuro byakozwe n’uwizera (Abaroma 6,1,2)?
Kuko kubw’icyaha twamaze gupfa, dupfanye na Kristo. Kristo yapfiriye ku musaraba, sibyo se ? Noneho turi aba Kristo ; tubatijwe kubwa Kristo ; mu mubatizo «kubwa Kristo», dushushanywa nawe, turi umwe nawe. Bityo Kristo yarapfuye, twarapfuye natwe, ntabwo tukiri «abana ba Adamu», ntitukiri ab’umuntu wa kera !
9. Ko bishoboka se ko nongera gukora ibyaha,ibyo biva kuki ? Ntabwo se napfanye na Kristo ?
Ijambo ry’Imana mu Baroma igice cya 6 kugeza 8 ritubwira ko hariho umuntu wa kera kandi akaba yarabambanywe na Kristo. Ariko uwizera incuro nyinshi amenyera mu mubabaro ko agifite umubiri muri we ( aha ijambo « umubiri » ntirivuga uyu muntu ufatika tubona, ahubwo ni kamere y’icyaha imutuyemo). Niyo mpamvu abasha kongera gucumura. Kugira ngo ubyumve cyane, soma ibibazo ku gice cya 7.
10. Twumva dute : «umuntu wa kera yabambanywe na we » (Abaroma 6,6) ?
«Umuntu wanjye wa kera» ni uwo nariwe mbere yuko mpindukira, ndi uwo kwa Adamu, uwo mu muryango we (Abaroma 5,12 no gukomeza). Mbere yo guhindukira nari uwo kubazwa ibyo nkora byose kandi ndi umunyabicumuro. Maze gushushanywa na Kristo mu rupfu rwe, Imana ivuga yemeza ko wa muntu wanjye wa kera nawe yapfuye. Ntakindebera muri wawundi nariwe mbere yo guhindukira, wa muntu wa kamere y’ibicumuro.
Ese wabasha kwiyumvamo ibyo ? Oya! Nyamara bikomeza kuba ukuri kuko Imana ibihamya ityo. Ntabwo biterwa n’ibyo twiyumvamo, icya ngomba ni ibitekerezo by’Imana.
Ntabwo rero tugomba kwitiranya wa muntu wa kera (wapfuye) na kamere y’icyaha, umubiri ukidutuyemo (reba Abaroma 7,17,18,25 ; 8,4 ; 1 Abakor.3,2,3).
11. Ijambo umubiri w’icyaha, turyumva dute ?
Iri jambo turisanga mu Baroma 6,6b : « … kugira ngo umubiri w’icyaha ukurweho, twe kugumya tuba imbata z’icyaha ». Ijambo « umubiri w’icyaha » usobanura ibiturimo byose bigaragaza icyaha.
Uwizera aracyabasha gukora icyaha( yego , ntiyagombye kongera kugikora) , nyamara icyaha ntikikiri umuyobozi muri we.
12. Ikibazo cy’ibyaha byacu cyakemuwe n’urupfu rwa Kristo, ariko se ikibabazo cy’icyaha n’imbaraga zacyo cyakemuwe gute ?
Icyo nticyakemuwe n’uko Kristo yadupfiriye, ahubwo ni uko twapfanye nawe.
Reka twifashishe uru rugero rw’isano iri hagati y’imbata na shebuja, ubwo Paulo yandikaga uru rwandiko rw’Abaroma.Shebuja yari afite uburenganzira bwose ku mugaragu we agihe cyose uyu akiriho. Nyuma y’uko umugaragu apfuye, shebuja ntiyabashaga kuba hari ikindi yamukoraho. Natwe niko turi mu gihe cya none. Iyo dupfanye na Kristo icyaha gitakaza uburenganzira, ubutware n’ububasha cyari kidufiteho. Niko kubaturwa !
13. Insobanuro z’umubatizo ni izihe ?
Insobanuro z’umubatizo ni icyo gushushanywa na Kristo mu rupfu rwe.Nk’uko Kristo yapfuye kandi agahambwa, natwe niko twabatijwe ( Abaroma 6,2,3). Umubatizo ufite ibindi usobanura ; nk’uko ubatijwe aba abaye umwigishwa wa Kristo ( Yohani 4,1,2 na 1 Abakor. 10,2), n’ibindi…ariko ikigisho cyo mu Baroma 6 ni uko dushushanywa na Kristo mu rupfu rwe, bisobanura ko twapfanye nawe.
Tumenye neza ko umubatizo utaduha uburenganzira bwo kujya mw’ijuru.
14. Menya nte ko napfanye na Kristo ? Mbasha kubyiyumvamo ?
Oya !Ntawabasha kubyiyumvamo. Niba warizeye Kristo, ni igikorwa cyasohoye kandi ubyemezwa n’Ijambo ry’Imana.
15. Niba narapfanye na Kristo, bigira bubasha ki mw’isano mfitanye n’icyaha ?
Icyaha ( imibereho y’ububi, ihora irwanya Imana) ntabwo kikigufiteho ubutware.
Ni nk’umuntu wishyuye amafranga menshi kugira ngo atajya we ubwe ku rugamba, ahubwo hagire undi umugirayo. Niba ubutegetsi bw’igihugu bumwandikiye buti : « ugomba kuza ukajya ku rugamba noneho kuko uwari warukugiriyeho yamaze gupfa », nawe azasubiza ati : « Ntibinshobokera ko najyayo kuko namaze gupfa ». Agaragaza ko yifata nk’uwapfuye kuko uwamusimbuye yapfuye.
16. Niba narapfanye na Kristo,bigira bubasha ki mu mibereho yanjye ya buri munsi ?
Iyo icyaha gishaka gukoresha ubushobozi bwacyo kuri twe, dufite uburenganzira( kandi dutegetswe) kwibona nk’abamaze gupfa ( reba ikibazo cyo hejuru) ; kubwo kwizera tumenya neza ko tudategetswe kongera guha icyaha urwaho muri twe.
17. Uwizera akwiriye gukomeza amategeko ( cyangwa se nibura imiziririzo imwe n’imwe) kugira ngo adacumura ?
Oya.Gukomeza amategeko cyangwa imiziririzo ntabwo aribwo buryo bwo gukomerezamo. Ni uburyo bw’umubiri ( kuko ibyo byitabaza ubushobozi bwawo), niba ubigerageje, niwemere ( niba utari indyarya) ko ugiye gutsindwa. Paulo asobanura ko twapfuye ku mategeko ( nk’uko twapfuye ku cyaha), Abaroma 7,1-6.
Ikindi kandi tugomba kumenya, ni uko amategeko yahawe ubwoko bw’Abisiraheli bwonyine.
18. Uwizera noneho se yabaho ate imibereho ishimisha Imana ?
Atari uko yitondeye amategeko, ahubwo yiyegurira Kristo. Nitureka Mwuka Wera akadushyikiriza Kristo, nibwo azaduhesha uburyo bwo kubaho tunezeza Imana.
19. «Njye» wo mu Baroma 7 ninde (imirongo ya 7 kugeza 25)?
● Yaba ari Paulo ?
Oya. Ntabwo ari Paulo kuko agira ati : « Nanjye kera nari muzima ntafite amategeko…. »(Abaroma 7,9). Ntabwo rero ibyo byavugwa kuri Paulo wavutse ari umufarisayo ( Abafilipi 3,5).
● Yaba ari utizera ?
Oya, ntibishoboka. Umuntu wo mu Baroma 7 yamaze kugira kamere nshya, kuko avuga ngo arashaka gukora ibyiza ( Abaroma 7,19) kandi ko « yishimira amategeko y’Imana mu mutima » ( Abaroma 7,22). Ibyo ni ibigaragaza neza ibyo umutima w’umuntu mushya, watanzwe n’Imana igihe cyo kuvuka ubwa kabiri, wifuza( Yohani 3,3).
● Yaba ari uwizerza by’ukuri ?
Nibyo koko ! Uwizera nyakuri ariko utari mu mwanya ukwiriye ! Amagambo ngo « Ndi uwa kamere, naguriwe gutegekwa n’icyaha » ( Abaroma 7,14) ntabwo yavugwa ku muntu wizera uri mu mwanya ukwiriye.
● None se ninde ?
Ni wawundi wamaze kuvuka ubwa kabiri ; ntabe ayoborwa na Mwuka, ahubwo agengwa na kamere ( gereranya na 1 Abakor.3,1), wiringira imbaraga ze bwite, akagerageza gukomeza amategeko no gukora ibyiza ( akoreskeje imbaraga ze), ariko akananirwa buri gihe, bityo agahora ari mu maganya. Ntamenya ko umubiri uboneka nk’uwubaha Imana, « wubahiriza idini » cyangwa uhorana ibyifuzo byiza, ukomeza kuba umubiri.
Ntabwo ari imibereho isanzwe y’umukristo, nyamara benshi banyura muri iyo inzira mu gihe runaka cy’ubuzima bwa gikristo, kugeza ubwo bazamenya kwizera Kristo ndetse n’igikorwa cye gihagije aribyo kuvuga gushyira mu bikorwa kubaturwa rwose babikesha urupfu rwa Kristo. Uwizera abasha kugaruka kenshi kuri ibi bitekerezo mu mibereho ye.
20. Uwizera uwo afite kibazo ki ?
Uwo ahora agwa mw’ihurizo rihora rimubera ingorabahizi.Ni urugamba ruhora hagati ya kamere ya nshya na yayindi ya kera ( umubiri). Yifuza kugendera mu bwiza gusa ariko ntabigereho ; mu gihe ibibi atifuza abona aribyo agenderamo, urugamba rugakomeza rutyo ( Abaroma 7,19)!
21. Uwizera uwo amenya iki ( Abaroma 7,17-24) ?
Ibintu bigeze nibura kuri bitatu. Icyambere ni uko agifite ya kamere y’icyaha muri we, niwo mubiri (umurongo wa 17). Icya kabiri ni uko nta kiza kimutuyemo: «Nzi yuko muri njye, ibyo ni ukuvuga muri kamere yanjye, nta kiza kimbamo» (umurongo wa 18). Icya gatatu, ni uko atabasha kwikiza ubwe, ahubwo akeneye uwamutabara wundi : «Yemwe, mbonye ishyano ! Ninde wankiza uyu mubiri utera urupfu ? »( umurongo wa 24).
22. Iyo «njye» yo mu Baroma 7 amaze kumenya ko atakwisayura we ubwe, gutabarwa kuva he ?
Ku mpera y’igice cya 7, uwo muntu arekeraho kugerageza kwishakamo imbaraga zo kumukiza, maze agatangira gushakira ubutabazi ahandi.Noneho si « Nabasha nte kwikiza njye ubwanjye » ahubwo ni « Ninde wankiza uyu mubiri utera urupfu ?» ( Abaroma 7,24).
23. Ku mpera y’igice cya 7 tugera kuwuhe mwanzuro ?
Umwanzuro w’ibice bibiri. Icya mbere, uwo muntu yamenye ko ntacyo yakwimarira we ubwe, ko mu mubiri nta kiza kibamo ( Abaroma 7,18). Icya kabiri , amenya ko hariho kamere ebyiri, iya kera ( umubiri), itasha gukira namba, noneho n’inshya. Izo zombi ntaho zihurira. Ubwo uwo muntu niho ashimira Imana ( 7,25) kuko yamenye ko Imana yonyine ariyo yamukiza, kandi ibisabwa gukorwa byose byamaze gusohozwa na Nyagasani Yesu Kristo ( Abaroma 7,25 na 8,1). Umunzaro wa byose uri mu Baroma 8,1-11 ( wareba n’ibibazo bikurikiyeho).
24. Uwizera abasha gucirwaho iteka n’Imana ?
Oya !Kandi impamvu ni uko uwizera ari muri « Kristo ». Kandi rero muribuka ko Kristo yicaye mu bwiza iburyo bw’Imana. Niba hari uwaciraho iteka uwizeye , agomba kubanza akariciraho Kristo : ibyo ntibishoboka !
25. Amagambo «itegeko rya Mwuka w’ubugingo» n’ «itegeko ry’icyaha n’urupfu», asobanurwa ate?
Ijambo «itegeko » ribasha gusobanurwa «imibereho». Ibuye rigwa ku butaka: ni itegeko ry’imibereho y’ibiriho. «Itegeko rya Mwuka» naryo ni imibereho, ni ukuvuga ko Mwuka utuyobora ku gutekereza ibya Kristo buri gihe. Itegeko ry’icyaha naryo ni imibereho, kuko icyaha gihora kirwanya Imana kandi kikajyana mu rupfu.Iyo uwizera yiringiye Kristo, akizera ko igikorwa cye gihagije, kandi nta teka ricirwa ku bari muri Kristo Yesu ( niko kuvuga ko yemera « Ubutumwa bwiza bw’agakiza » ; Abefeso 1 ;13), Mwuka w’Imana yitegura gukorera muri we.
26. Icyaha, Imana yagitanzeho gisubizo ki?
Nta kwibagirwa ko ibikorwa, ibyaha ari byo byonyine bibabarirwa ariko icyaha cyo kigomba gucirwaho iteka.Nta kintu cyajyana na kamere y’Imana kitari icyo guciraho icyaha iteka. Amategeko ntacyo yabashaga gukora ku cyaha; yaragitwikururaga ariko ntihagire umuti atanga kuko umuntu atabasha kuyasohoza.
27. Ibi byose biha uwizera umudendezo wo kwiba, kwica no gukora ibyo amategeko yabuzaga byose ? Oya ? Kubera iki ?
Oya. Ugukiranuka kwemeza ko amategeko asohorera mu wizera. Impamvu ntabwo ari uko agerageza kwitondera amategeko, ahubwo ni uko ayoborwa na Mwuka, niko kuyoborwa n’ubushake bw’Imana, akaba rero yanga ikibi cyose.
28. Uwo murimo ushyirwa ute mu bikorwa ? Kuyoborwa na Mwuka ni iki ?
Mwuka ayobora uwizera kuri Kristo (Yohani 14,26 et 16,13,14), kandi ibyo bimwuzuza umunezero no gushaka kurushaho gusa na Kristo. Iyo twiganye Kristo, ibyo amategeko adushakaho «byizana» muri twe.
Dufate urugero. Amategeko ati: «Ntukibe». Uwizera ntaba munsi y’amategeko, ariko Mwuka ahora amwerekeza kuri Kristo. Kristo yari umutunzi, ariko yigize umukene kugirango dukungahare. Yavuze ko gutanga ari iby’igiciro kurusha guhabwa. Nk’uko uwizera yishimira Kristo no gushaka kumwigana, yifuza no kubigeza ku bandi. Ese ubwo yabasha ate kwiba kandi? (Abefeso 4,28).
Ni ibyumvikana ko iyo ariyo myifatire y’umuntu ukunda Nyagasani, ntabwo ari ibintu by’uko buri wese abyumva, ahubwo ni itegeko (= itegeko rikwiriye kandi ryo mu rukundo ; nicyo gituma intumwa Yohani avuga ko urukundo rw’Imana n’urw’abana bayo rushingiye ku kwitondera amategeko ye. Iyo hari umuntu ukunda, icyo yifuje cyose kiguhindukirira itegeko.
29. Uwizera ahora agenda ayoborwa na Mwuka ?
Nibyo byagombaga gukorwa, ariko siko bihora bigenda (tubimenyera ku mibereho yacu ya buri munsi). Uwizera by’ukuri yagombye guhora ayoborwa na Mwuka, ariko abasha kugeza aho « gushavuza Mwuka » ( Abefeso 4,30). Ibyo biba buri gihe uwizeye akoze icyaha, ntiyite kuri Kristo cyangwa agahora ari muri ubwo buzima, adafitanye nawe ubumwe.
30. Twamenya dute ko tugenda tuyoborwa na Mwuka ?
Ni iyo twegezayo ibishavuza Mwuka. Iyo ufite ibitekerezo bibi, usabwa kubyaturira Nyagasani. Iyo hari ijambo ribi wavuze, naryo ugomba kuryatura.Ntutegereze, komera ku busabane ufitanye n’Imana. Niba ubigenje utyo, Mwuka aba yiteguriye kongera kukuyobora no kukwerekeza kuri Kristo (Abaroma 8,14). Uko niko « twica ingeso za kamere » ( Abaroma 8,13) no kugenda tuyobowe na Mwuka.
31. Imana idufasha ite kugenda tuyoborwa na Mwuka ?
Imana yohereje Mwuka wayo kuba muri twe ( Abaroma 8,10,11). Ubu Mwuka Wera atuye mu muntu wese wizera ( reba na 1 Abakor.6,19). Atuma dutekereza ibya Kristo ( Yohani 16,14) kandi akatwumvisha uko Imana ari Data ( Abaroma 8,15,16). Niko gakiza kuzuye : Kuba waratsindishirijwe ku byaha, warabatuwe ku mbaraga z’icyaha, kandi ukamenya ko Imana ari Data udukunda ubihishuriwe na Mwuka !
32. Niba dufite agakiza kuzuye, ni kuki abizera benshi babazwa mu mubiri bakanapfa ? Umubiri se ntabwo uri mu gakiza twahawe ?
Abizera bababazwa kuko nabo bari mu byaremwe.Paulo nibyo asobanura mu Baroma 8,18 kugeza 29. Binyuze ku muntu, icyaha cyaje mw’isi, maze ingaruka iba yuko ibyaremwe byose biniha. Icyakora icyo kibazo kizabonerwa umuti. Dutegereje «kubaturwa kw’umuburi» (Abaroma 8,23). Ubwo Kristo azaza, tuzahabwa umubiri mushya. Tugitegereje ibyo, dufite «ibyiringiro» kandi Mwuka adufasha mu ntege nke zacu.
33. Hari abo Imana yageneye kurimbuka ?
Oya. Ntabwo Bibliya ivuga bene ibyo. Ahubwo Imana ishaka ko bose bakizwa (Tito 2,11; 1 Tim.2,4). Noneho, « Nuko iyo minsi yo kujijwa Imana yarayirengagije ; ariko noneho itegeka abantu bose bari hose kwihana» (Ibyakozwe 17,30). Mu Baroma 9,18 havugwa ko Imana inangira uwo ishaka (ariko ni nyuma yuko umuntu yinangiye we ubwe ; nkuko tubibona mu rugero rwa Farao: Abaroma 9,14-17). Mu Baroma 9,22,23 tubona byeruye ko Imana yateguriye ikuzo inzabya z’imbabazi, ariko ko yihanaganiye bikomeye inzabya z’umujinya ziteguriwe kurimbuka (ntabwo bivuga ko Imana ariyo yaziteguriye kurimbuka).
UBUTUMWA BUTANGAJE BW’INKURU NZIZA Y’AGAKIZA IBWIRA ABANTU BOSE.
«MURI MAKE» Hari ibibazo bitatu bikomeye bireba inyoko muntu :
- Ibyaha (= ibikorwa bibi)
- Imbaraga z’icyaha ( itegeko ry’imibereho yo gukora ibibi, isoko y’ibikorwa bibi byose)
- Imibabaro y’umubiri.
Ikibazo cyambere cyakemuwe n’urupfu Kristo yadupfiriye (Abaroma 3 kugeza 5).
Ikibazo cya kabiri cyakemuye n’uko twapfanye na Kristo (Abaroma 6).
Ikibazo cya gatatu kizakemurwa ubwo Kristo azagaruka (Abaroma 8).
Ariko kuri buri cyose, byose tubikesha Kristo!


text:
Njyewe-“Yego Mzee! Gusa uyu munsi nibwo nongeye kumva ko nanjye ndi umuntu”
Muzehe-“None se mwana wa, uwo mukobwa waje agusanga mwahuza amaso ugahahamuka bakakujyana mu bitaro ndetse bikaba imvano yo gutuza ukagaruka ibumuntu ninde?”
Njyewe-“Nta wundi ni Kate Mzee”
Muzehe-“Yampaye inka Rwagataraka! Uravugisha ukuri?”
Njyewe-“Oya ntabwo mbabeshya Mzee! Ubu koko murumva natinyuka kubabeshya Data wambyaye abagwa mu ntege?”
Muzehe-“Mwana wa, nubwo wahuritse umwijima ukakubundikira ukagwa mu rwobo aho utari ufite ukuramira, ariko tuza kuba ugarutse ibumuntu nicyo cyari igihe cyawe cyo kuvuka bundi bushya”
Njyewe-“Banza ari byo koko… gusa n’ ubundi nta buzima kuko nanduye Sida, mbabajwe na Kate wumvise ibyanjye, ariko se maama buriya yabaga hehe? Ahubwo se harya ubu niki cyamuteye kuza ansanga”
Muzehe-“Mwana wanjye umbwiye ibyawe byose utanzi ariko umunsi umwe uzahura n’ uwanjye, ntabwo nkumviye ubusa…oya humura kandi ntabwo bizakugarukira nk’ inkuru isekeje, mbishyinguye mu mutima wanjye, nguhaye umugisha wa kibyeyi andi mahirwe ku buzima bwawe”
Njyewe-“Mzee! Nawe rwose urakabije, uravuze uvuga n’ubuzima koko?”
Muzehe-“Mwana wa, nyamara nyuma yibi ndakubona mo undi!”
Njyewe-“Uuuh! Ngo urambona mo undi? Undi wuhe se Mzee, ko nzataha ngasanganizwa induru n’ abanzi cyera, ubu se nzahera hehe koko? Nzahuza amaso nande ko abantu bose bazi ibyo Shaddy yankoreye byatumye mfungwa? Mzee, reka tuve aha dore Afande arasohotse”
Ngihaguruka,
Muzehe-“Oya buretse gato mwana wa, ntega amatwi mbere yo kugenda mbaze nkubwire”
Narongeye ndicara koko ndatuza ntega amatwi yombi maze Muzehe arambwira,
Muzehe-“Burya mu buzima kwitwa umugabo ntabwo ari ibintu byoroshye, kuba umugabo biraharanirwa, umugabo nusaza atanduranyije bikaba akarusho kwitwa intwari, nyuma yibyakubayeho byose byose ndakubonamo intwari”
Njyewe-“Mzee! Koko se ibyo birashoboka?”
Muzehe-“Numvise ubuto bwawe, wakuze uri umwana wumvira, witonda ndetse wakiraga byose, ibyabaga kuri so byose byagukoraga ku mutima, ugaharanira buri munsi kutazagenda ingendo ye,
Kumvira kwawe rero n’ inzira yari ifite aho igana kuko yaguhaye inshuti ziguha ubuzima uronka ubwenge gusa buriya ibyakubayeho niryo tandukaniro ryuko waharaniye kutaba nka so, ubu aho ari ndabizi neza ko ari ku rugamba rwo gukosora amakosa ye mu gihe akiri mu buzima, humura urugamba rwawe rurarangiye kandi ndakubonamo intwari”
Muzehe yamaze kumbwira ayo magambo Afande angezeho,
Afande-“Nkurikira ndagushaka mu biro byanjye”
Nakurikiye Afande ngenda mpindukira nitegereza wa musaza kugera aho ntamubona, tugeze mu biro bya Afande ndicara,
Afande-“Biratangaje ukuntu nagusanze nuko usigaye umeze ubu, ese byose ni ukubera kongera guhuza amaso na Kate?”
Njyewe-“Afande! Mwahise munasigarana izina rye se?”
Afande-“Hhhhh! Biragutangaje se?”
Njyewe-“Cyane ahubwo”
Afande-“Hhhhh! Uracyatangara, so nagiraga ngo tuganire rero”
Njyewe-“Eeeeh! Ayo mahirwe se ugira ngo hari uwayitesha? Murakoze rwose kuyampa!”
Afande-“Hhhhh! Harya wari umaze imyaka ingahe aha?”
Njyewe-“Yewe, niba nibuka neza n’ ine…ndumva ariyo ndacyabura indi ibiri nubwo numva ari nk’ icumi”
Afande-“Eeeeh,ok”
Afande-“Muri iyo myaka yose wari uri aha ndetse ukaba wari waranze ko hagira ugusura none ukaba ugiye gutaha ubyakiriye ute?”
Njyewe-“Ngo ngo ngo gutaha?”
Afande-“Yes, ubutakambe bwa Mateso bwasatiraga uyu munsi, cyane ko twirengagije ibindi uriya mukobwa wakubise yari yagambiriye kukwihimuraho, ndakurekuye rwose genda wisuganye utahe…nako ndanakwijyanira”
Afande amaze kumbwira gutyo ibyishimo byarandenze mbura icyo mvuga ntangira kudidimanga nawe si uguseka ajya hasi,
Afande-“Hhhhhh! Noneho se uhise umenya no kuvuga igishinwa?”
Njyewe-“Afande! Ntabwo mbyumva, ntabwo bishoboka murambeshya”
Afande-“Yes! Nibyo rwose, ahubwo genda usezere abo mwabanaga, ubundi ugaruke tugende”
Nasohotse kibuno mpa amaguru aho nanyuraga bose barikangaga bamwe nabo bakiruka batazi n’ikibaye abandi bagakomera, noneho ba Rukara bambonye batangira gusakuza,
Rukara-“Eheeee! Nguwo nguwo yatombotse mukure ibintu mu nzira! Uwo asanzwe asara no kucyumweru ntasiba mushake amakamba tumukanyage naho ubundi…”
Ibyo byose ntacyo byari bimbwiye feri ya mbere yari kuri Muzehe, nsha bugufi bugufi maze ndamubwira,
Njyewe-“Muze…Muze…”
Muzehe-“Bite se kandi mwana wa?”
Njyewe-“Mzee! Nejejwe no kukubwira ko ubu ntashye”
Muzehe-“Ugize uti gutaha?”
Njyewe-“Yego Mzee! Imana izakomeze ibane nawe kandi impanuro n’ umugisha byawe mbonye ko koko bishoboka, komera kandi nzagusura”
Muzehe-“Nuko nuko kagire inka n’ abana, nabyiyumvagamo mwana wanjye ntacyo mukuru atabonera kure”
Nasezeye muzehe ubwo, mfata utwangushye maze nsubira mu biro bya Afande, arakinga turasohoka, twinjira mu modoka ye mpepera aho amaso yanjye yarebaga ku mutima nsaba Imana ngo niba ikunda abantu bayo ntazahagaruka aho hantu
Mu modoka tugenda,
Njyewe-“Kugeza ubu ntabwo nari nemera ko ibiri kuba ari impamo, ndumva turagera imbere ugakata tugasubirayo”
Afande-“Hhhhhh! Mwene Mateso rwose”
Njyewe-“Ubu se..nako reka mbyemere ko ari impamo, ubu se ngiye kongera mpuze amaso na Papa, Linda, Teta, Cyusa…”
Nakomeje kuvuga amazina y’abanjye, muri uwo mwanya nongeye kwibaza uwo nari we igihe cyose nangaga uje ansanga kuri gereza, aho niho namenyeye ko uwiyanze ajya kure yabe byarimba akanatekereza kwiyahura.
Afande-“Eeeeh ariko wari ugiye kweli, ujya wibuka ukuntu nasanze umeze?”
Njyewe-“Wahora niki Afande! Nari narabaye undi, nari maze kurambirwa ibihano, ubundi mwasanze haburaga iminsi micye, nari narapanze kuzurira kugira ngo wenda bandase kuko numvaga kubaho ntacyo bimaze”
Afande-“Ari wowe, ari umukobwa banyeretse wahondaguye ukamugira intere ntawari uriho”
Njyewe-“Eeeh! None se Shaddy muramuzi Afande?”
Afande-“Ahubwo se ninde utamuzi muri iyi Kigali nibyaha bye? Gusa arasekeje numubona uzumirwa”
Njyewe-“Oya sinkamubone…”
Afande-“Uzamubone basi rimwe agusekere urebe ibyo wakoreye ya menyo meza yakururaga ba Papa wawe”
Njyewe-“Eeeh! Mutambwira ko namukemo amenyo”
Afande-“Amenyo se gusa? Cyakora waramiye benshi, cyera ntuzi ko yasambanaga nabo bamuhaga za miriyoni? Ubu asigaye abura numuha igiceri cy’ ijana, hari nabo basambana aho kumwishyura bakamudiha”
Njyewe-“Ntibazi no kumudiha ahubwo nako buretse…”
Afande-“Attention utazakinisha kongera gukora ibyo wakoze”
Njyewe-“Oya…oya ntabwo nabikora, ahubwo mbabajwe natwe”
Afande-“Ariko ubundi wagiye kwipimisha Gabby?”
Njyewe-“Oya Afande! Cyaracyemutse erega, ahubwo ubwo ngarutse ibuzima ndatangira kujya gutonda umurogo wa mugani wa Shaddy”
Afande-“Ooohlala!”
Nakomeje kugenda nitegereza umugi ibyishimo birandenga, nashatse kubaza Afande ubundi aho aziranye na Papa ariko nkomeza kwifata, natunguwe no kubona duhingutse kwa Patrona nibuka wa munsi umutima uransimbuka.
Tugiparika,
Afande-“Sawa sawa urwanjye ndarusoje, ngusize aho bagukuye”
Njyewe-“Murakoze cyane Afande! Nzahora nzirikana ineza yanyu”
Nasohotse mu modoka Afande aragenda, nitegereza ikirere ntari mperutse, kwa Patrona hari harabaye heza cyane nibutse ko nahasize umugani ntangira gutinya mu gihe ntangiye gusubira inyuma umu securite yaje ansanga maze arambaza,
Securite-“Wowe bite byawe? Uri umukiriya cyangwa?”
Njyewe-“Ndi…nako, reka mbabaze, hano haracyari kwa Patrona?”
Securite-“Eeeh! Ubwo uvuye muyahe mahanga nako mu kihe cyaro? Ahubwo se aha uhaheruka ryari?”
Njyewe-“Wowe mbwira naho ibindi byo nibirebire”
Securite-“Niho, ikindi ushaka kumenya niki ngo mbikubwirire rimwe?”
Njyewe-“None se wambwira niba wa musore witwa Mike agikora aha?”
Securite-“Yampaye inka! Ko uhegeruka inzira muki?”
Njyewe-“Urabona…nyine nako ubundi…”
Securite-“Niba uzi Patrona ukaba uzi na Mike ushobora kuba warakoze hano, ahubwo ngiye kugufata niba waragiye wibye tugufunge”
Njyewe-“Nta kibazo uko ubishaka”
Securite-“Hhhhh! Nakubeshyaga muvandi, ahubwo nyine Mike asigaye afite ahe akorera, aha ahaza aje kuryoshya nk’ abandi bose, muri iyi minsi ishize nibwo yambaye ya makanzu abanyamashuri bambara, Eeeh! Ko uriya musore yakize akiri muto ra? Kandi ngo buriya ntacyo afite amfana na mabuja tu”
Nakomeje kumva Securite ikiniga kiramfata nibaza njye uwo ndiwe ndibura hashize akanya ndireba ndeba gukomeza imbere ariko biranga,
Njyewe-“Sawa urakoze muvandi!”
Securite-“Eeeh! Ko uhise ugenda se…”
Ntacyo namusubije ahubwo nigiye hirya gato ndebye imbere n’ inyuma mbona nta nzira, natekereje kujya hahandi twabaga Patrona yari yaradutije undi mutima urambuza, ndebye kujya kwa Teta nsanga ari kure kandi nta n’ igipesu nari mfite mu mufuka,
Mu gihe ngipanga ukuntu ngiye gufunga umwuka ngafata moto nkabwira motari ko ndamwishyura tugeze kwa Teta nagaruye intekerezo nibaza turamutse tuhageze ngasanga barimutse, nkibaza icyo gukora hari imodoka nziza yahagaze imbere yanjye, ako kanya ihita inasubira inyuma.
Ako kanya nagiye kubona mbona havuyemo umugore mu kureba neza…
Njyewe-“Ntibishoboka! Teta?”
Yari Teta disi, nibajije ukuntu amenye nyuma y’ imyaka atambona, yaransanganiye nanjye ngenda niruka ndamuhobera by’ akanya, tugihuza amaso amarira amushoka ku matama.
Nabonye imbabazi, nabonye impuhwe z’ umutima mwiza, nta kindi yakoze yanyatse agahago nari mfite anyinjiza mu modoka nziza yari atwaye, kuri njye nabonaga byose ari inzozi kuko twagezeyo ntawe uvuze.
Koko inama nigiriye yari yo, nasanze barimutse natangariye inzu y’ akataraboneka babagamo Teta yihanagura mu maso ajya imbere ndamukurikira twinjira mu nzu, tukigera muri salon natunguwe no gusanga Linda na Kate.
Linda yahagurutse vuba arampobera kimwe na Kate amarira niyo yari aho, nanjye byaranze niba kurira k’ umusore nkanjye byari igisebo naremeye ndaseba.
Ngifite Linda mu gituza numvise umuntu winjiye yuhanya, ako kanya numva ijwi rya Papa inyuma yanjye mpita ndimenya
Papa-“Teta! Usanze ari iki Afande ampamagariye kujya kureba kwa Patrona?”
Ako kanya nahise mpindukira akinkubita amaso ibintu biba ibindi yirahira amashyo, amaze kumpobera ntera intambwe nsanga Kate wari ucyubitse umutwe kubw’ amarira menshi, nkimugeraho amavi nyarimiza mu butaka ndambura intoki zanjye nkora ku birenge bye, ako kanya…………………………………………………
Ntuzacikwe na Episode ya 77 ejo mu gitondo


text:
Icyahima Umugabo w'igisambo
Umugabo yahoraga akora mu nkono y’umugore we, noneho umunsi umwe umugore abiganyira bagenzi be, baramubwira ngo azashyiremo amase apfundikire inkono. Umugore abigenza atyo. Mu gicuku umugabo arabyuka apfundura inkono aratamira rimwe, kabiri, vuba vuba. Atangira
kumokorwa no kuruka. Umugore aramubaza ati "ese bikugendekeye bite ?" umugabo ati "nyuze hanze inka inkubita umurizo mu kanwa none ngize iseseme." Umugore ati "rekera aho wenda uriye amase yazo."
Related Posts by Categories


text:
Abantu bava kure!! Irebere The Ben mu myaka 15 ishize abyina
Mu myaka isaga 15 ishize, The Ben yari wa muhanzi wari witeguye gukora ibishoboka byose ku rubyiniro, kugira ngo abe yakwishimirwa n’abamureba.
Yamenyekanye cyane ubwo yaririmbanaga na mugenzi we Tom Close, rimwe na rimwe akagaragara ku rubyiniro abyina imbyino yitwa Calypso, yakundaga kugaragara ibyinwa ahantu haciriritse mu rwego rwo kureshya abafana.
Ubu The Ben ni wa muhanzi ushimangira umugani wa Kinyarwanda uvuga ko n’izibika zari amagi, kuko ubu aratumirwa mu bitaramo akishyurwa amamiriyoni, kandi akarebwa n’imbaga y’abantu aho bamwe muri bo cyane cyane b’igitsina gore bagwa igihumure abandi bakagira ikiniga bakarira kubera ibyishimo byo kumureba.
Irebere The Ben mu myaka 15 ishize abyina Calypso
N'izibika zari amagi. Here is the @TheRealTheBen 15 years ago pic.twitter.com/LA96xSV5OP
— Rutindukanamurego (@rutindukanamure) March 9, 2018
Dukurikire ukanda kuri Like
Ibitekerezo ( 3 )
Ndakwemeye kabisa utanze igisubizo cyiza. Biriya ahubwo ntabwo bitangaje kuko urabona ko nabwo yari yihagazeho.
Ariko ntimukavuge ngo Yezu azatwika abantu. Urukundo agira ntabwo yabikorwa ibyo aribyo byose hari ibihano ariko gutwika kubivuga mujye mwifata
Ninde se umeze nkuko yarameze mu myaka 15? C’est normal cyane, nta nkuru irimo!
This is natural.None se twese ntitwavuye kure?Ndibuka mbyuka sa munani z’ijoro njya kuvoma amazi muli 4km.Ntabwo se wari wabona ifoto ya His Excellency yiga muli primary?
None ni "President of the Republic of Rwanda" !!
Ibintu birahinduka.Na YESU uzategeka isi yose mu myaka iri imbere nkuko Ibyahishuwe 11:15 havuga,yigeze kuba ku isi ari umuntu ukennye cyane,abantu bamuseka,bamukubita,ndetse baramwica.Ariko igihe yasubiraga mu ijuru,ubu ni uwa kabiri nyuma y’imana.Abantu bose bakora ibyo yasize atubujije (abajura,abicanyi,abarwana,abasambanyi,...),hamwe n’abibera mu byisi gusa ntibite ku bintu byerekeye imana,azabatwika bose nagaruka ku munsi w’imperuka nkuko 2 Abakorinto 1:7,8 havuga.


text:
Kuri wa mbere taliki ya 16/10/2017 nibwo abo kwa Rwigara bongeye kujyanwa imbere y’urukiko rwisumbuye rwa Nyarugenge mu rubanza rwamaze amasaha arenga icyenda hamenyeshwa ibyaha abaregwa bashinjwa nabo bisobanura hamwe n’abunganizi babo Me Gatera Gashabana wa Adeline Rwigara na Me Buhuru Célestin wunganira Diane na Anne Rwigara.
Imyitwarire y’abacamanza bagaragaye nk’abadafite ubwisanzure batifuza icyo aricyo cyose cyatuma hakomwa rutenderi ngo ubushinjacyaha butahatera ibaba ahubwo hibandwaga cyane mu kuzibira imyiregurire yaba ba Rwigaras yakomeje kumvikana mu gushinja igipolisi cya Leta y’agatsiko urupfu rw’umubyeyi wabo Nyakwigendera Assinapol Rwigara basa nabifuza ko habanza kugaragazwa ukuri ku bugambanyi yakorewe nyuma yaho akoreshejwe accident babona agihumeka bakihutira kumusonga ari nako bamuzingira mu isachet bamaze kumujombagura ibyuma mu mutwe.
Iyo witegereje iby’uru rubanza usanga ntakabuza rwarashumurijwe na Pahulo Kagame akaba ari nawe wakagombye kuza kuburana na bene Rwigara bityo ntakomeze kuroha bariya baryamanza be mu bufatanyacyaha abategeka ibyo bagomba gushyira mu bikorwa. Ndasanga rero nta mpamvu yuko umukuru w’igihugu yajya yitwaza ubugome bwe kubera ubudahangarwa afite ngo abyitirire igihugu cyangwa abana b’u Rwanda. Nkaba namucira umugani ugira uti ‘Utaranigwa agaramye agira ngo ijuru riri hafi’.
Urubanza rwakomeje aho ba Rwigaras bisobanuraga bageraho bagaturika bakalira ! aliko se baririraga nde ? keretse uwo batazi ! kuko atari ubwa mbere akinira abanyarwanda umukino nk’uyu ! ndabagira inama rero yo kuzakira ibizavamo nkuko byagenwe na Nyakubahwa Kagame, ibya ma sentiments mube mubiteye ku ruhande ahubwo ni mukomeze guhagarara ku kuri kwanyu nta bwoba kugeza urubanza rurangiye byongeye ntimuyobewe uko igihugu kiyobowe kuko hari benshi bagerageje kurira aliko nabo bageze aho barayihanagura asigaye agatemba ajya mu nda. Ikindi mwiringire Imana kugira ngo ibatere imbaraga mu gutsinda icyago. YEZU NI MUZIMA ! ALLELUA.
Ba Rwigara mubyo bashinjwa harimo kuba baraganiriye n’abavandimwe babo cyangwa inshuti zo hanze y’igihugu ! banyarwanda icyiza kiruta kuganira n’umuvandimwe cyaba ikibi cg icyiza ni ikihe? Uretse ko nsanga nta kibi cyarimo kuko babaga bivugira ibyakababaro kabo nuko kakemuka kandi ibyo ni ibya buri kiremwa muntu cyose, naho ubundi biramutse bigenze bityo ndasanga abanyarwanda benshi bajya bambikwa amapingu uko bwije uko bukeye.
Mu Rwanda nta liberté d’expréssion ahubwo hari frustration aho umuntu ahora acecetse yakwinyagambura gato ageze aho yizeye akavuga byinshi bihindukamo ibibazo.
Adeline RWIGARA ati amagambo yose nabwiraga igipolisi iyo cyazaga kudufata nabiterwaga n’ihahamuka nagize ry’urupfu rw’umugabo wanjye ! ati bamaze kumwica banga nuko ngera naho impanuka yabereye ! ati bikubitiraho no kudusenyera Hôtel none natwe turi mu mapingu kuva twafatwa arijye ari abana banjye ntawamenya aho umwe umwe afungiye n’iyicarubozo turimo gukorerwa ! ati kugeza ubwo bandindisha insoresore z’abapolisi nambaye robe de nuit gusa mureba uko ngana ntya ! nimwiyumvire namwe ! akabaye icwende ntikoga.
Muri uru rubanza havuzwe byinshi aliko nubwo ubushinjacyaha bwifuzaga ko urubanza rubandanya ntibyashobotse kubera amasaha yabageranye kandi buri wese bigaragara ko ananiwe byabaye ngombwa ko umucamanza ategeka ko rusubikwa rukazasubukurwa ku wa gatatu taliki ya 18/10/2017 hakomeza kumvwa za Audio.
Byanditswe ku wa 17/10/2017, na:
A.BEN NTUYENABO, KIGALI-RWANDA.


text:
ikigitekerezonicyiza
rose murkz kuduha igakuru nkako gatanga ubutumwa
Iyinkuru Niyubwenge Kbx
Inama ziramfashije
Inama ziramfashije
mwebale tutusako embozi ezinyuma kyakabi mwena
byaranyubatse knd biranyigishije
iyi nkuru ni nziza irasekkeje kandi irigisha
unzi
umuntu
ukunda
akakwaga
unzi
umuntu
ukunda
akakwaga
biratangaje cyane kdi byakijyisha abantu benshi pe
Ahaaaaaa!!! Urukundo Rwubu Namayobera Kabisa Ndemeye!.
ibyurukundo biragoye siniyumvisha niba urukundo runabaho .
jew nashak kubaz mfis umuhungu dukundany arik kuv dukundan ntarigera ambwir ibijany nurukund rwac non mumpanuyik?
KBS INAMA NYUMA YOGUTANDUKANA NUWO MWUBAKANYE.NZAFANSHIJE CYANE KBS.MURAKOZE NANJYE NGIYE KUZUBAKIRA KBS.
nukuli. harimo amasomo menshi kandi y’ukuli.KUGENZURA UWO MWASHAKANYE NTACYO BYAKUGEZAHO NA GITO.
Kbx nibyo.biranyigishije kd Imana ibahe umugisha kunama zanyu
Kbx nibyo.biranyigishije kd Imana ibahe umugisha kunama zanyu
Shaku. Umukunzi. Vuba
Birashimishije Cyane Pe Kunama Mutugenera Za Buri Munsi! Gsa Imana Yaduhishe Byinsi Kuba Utareba Mumutima Wumuntu Icyo Atekereza! Cyakora Dukurem Isomo Ryokwihanganirana Ndetse Nokubahana Murakoze! Gsa Imana Ibahe Umugisha!
iki gitekerezo ni ikingenzi kbs
iki nigiterezo sha kd ibyutekereza byose si ukuri.
Nibyiza gukunda umuntu kurusha abintu.
mumbwire wamuti utuma abagore bagira ubushake naho nawubona
hmmm ni ukuri gusa Aba nabo nabazanyi ba comedi


text:
MENYA IMPAMVU ITERA GUSURA MU GIHE CY’IMIBONANO MPUZABITSINA
Ese koko ni ugusura?
Niba wajyaga ugirango ni umusuzi ugucitse, shira impungenge rwose si umusuzi. Twabyita umwuka usohoka uvuye mu gitsina (queef) , gusa naho wakwibaza uko uba winjiyemo.
Ubusanzwe umwenge w’igitsina kuva mu mwinjiro kugera ku nkondo y’umura ntabwo ari ahantu hagororotse ahubwo mo imbere harimo ibimeze nk’imihiro cyangwa iminkanyari. Uko igitsina cy’umugabo cyinjiramo rero niko gishobora gusunika umwuka ukagenda ufatwa muri ya mihiro noneho wabamo mwinshi uko yinjije agasa n’uwubyiga nawo ugashaka akanya ko kunyuramo usohoka. Kwa gusohokera mu kanya gato kandi usohokanye ingufu bigakora ijwi rimeze neza neza nk’iry’umusuzi.
Uretse mu gihe cy’imibonano kandi uyu mwuka ushobora no gusohoka mu gihe cya siporo nko kwicara uhaguruka.
Ese hari ingaruka ku buzima?
Oya rwose nta ngaruka ku buzima kuko uwo mwuka nta kibazo cyawo kandi uko winjira ni nako usohoka. Nubwo ku batabisobanukiwe bitera isoni azi ko ari umusuzi, ariko nyuma yo gusobanukirwa ubu ntuzongera kugira ikibazo ko usuze, ahubwo muzabiseke mwikomereze igikorwa cyanyu nk’aho nta cyabaye.
Ni gute nabibuza kuba?
Ibuka ko ari ibintu byikora ndetse ntunamenya igihe biri buzire. Ushobora no kumara imyaka uwo mwuka utarawumva usohoka, nkuko ushobora kubikora buri gihe ubikoze uwo mwuka ugasohoka. Rero ntugire impagarara ngo urwane no kubibuza, kuko uretse kuba utanabibasha, nta n’ikibazo biteye ku buzima.


text:
Padiri Alphonse Kabera wari umusaseridoti wa Diyosezi ya Cyangugu, yasanzwe aho yabaga yapfuye mu gitondo cyo kuri uyu wa Kabiri tariki ya 26 Nzeri 2017; gusa hakomeje kuvugwa byinshi ku rupfu rwe.
Amakuru atandukanye avuga ko Padiri Kabera wakoreraga ubutumwa muri Paroisse Cathédrale ya Cyangugu yasanzwe yitabye Imana mu gitondo cy’uyu wa Kabiri 26 Nzeri 2017 aho bivugwa ko yishwe anigishijwe isume akicazwa mu ntebe.
Umuvugizi wa Polisi mu Ntara y’Uburengerazuba, Inspector Eulade Gakwaya, yavuze ko batangiye iperereza ku rupfu rw’uyu mupadiri. Ati “Twamenye urupfu rwe ariko amakuru dufite kugeza ubu ni uko yaba yapfiriye aho yabaga bikavugwa ko yari asanzwe afite uburwayi. Ubwo tugiye gukurikirana tumenye tuti ese ni ubuhe burwayi yaba yazize. Kugeza ubu niyo makuru dufite, turacyakurikirana.”
Musenyeri wa Diyosezi ya Cyangungu, Jean Damascene Bimenyimana, mu itangazo yashyize ahagaragara ribika urupfu rwa Padiri Kabera, yatangaje ko Kiliziya mu Rwanda ibabajwe no kubura uyu mukozi w’Imana ndetse ko kumusezeraho bwa nyuma bizaba ku wa Gatatu tariki ya 27 Nzeri 2017
Umubavu.com


text:
Inkuru: Agatebo K’amazi
Umusaza yabaga mu cyaro n’umwuzukuru we, buri gitondo akajya azinduka ajya guterana mu masengesho n’abandi. Umwuzukuru we yifuzaga kuzamera nka we, akajya agerageza kumwigana uko ashoboye. Umunsi umwe wa mwuzukuru abaza sekuru ati “Baba, Njya mu materaniro ariko ibyo bavugirayo byose simbyumva, ndetse n’iyo hari ako numvise njya kugera mu rugo byose nabyibagiwe, ubwo kujya guterana bimaze iki mu byukuri?”
Umusaza wari urimo gushyira amakara ku mbabura ahita arekera abwira wa muhungu ati “Jyana aka gatebo ku mugezi unzanire agatebo kuzuye amazi.” Umwana akora nk’uko yari abwiwe, ariko arimo ataha ataragera no hagati amazi yose anyura mu myenge y’igitebo arameneka ashiramo. Agerayo nta n’igitonyanga kirimo, Sekuru aramuseka cyane ati “Subirayo uzane amazi, ubungubu uze wihuta akirimo.”, arongera amwohereza ku mugezi kuzana agatebo kuzuye amazi na none. Noneho ubungubu umwana akidaha ashyira ku mutwe ariruka cyane uko ashoboye, gusa mbere yuko agera mu rugo nabwo amazi yari yashizemo kare cyane. Arimo kwahagira abwira sekuru ati “Rwose ntabwo byashoboka kuzana amazi mu gatebo” ajya gufata indobo ngo abe ariyo ayazanamo.
Umusaza aramubwira ati “Ntabwo nkeneye indobo y’amazi, nkeneye agatebo k’amazi, ntabwo uri kwihuta bihagije.”, nuko umusaza ajya mw’idirishya areba umuhungu we afashe agatebo ngo yongere agerageze, ariko kuri ubu noneho umuhungu yari amaze kwakira ko bidashoboka rwose, abikorera kugirango yereke sekuru yuko; uko yakwiruka kose mu byukuri atagera mu rugo hakirimo amazi na macye. Umuhungu arongera ashyira ka gatebo mu mazi, arongera ariruka cyane bikabije noneho, ariko agera mu rugo nubundi ka gatebo karimo ubusa.
Aza yahagira ati “Ntureba Baba, nukuri ntacyo bimaze!”
Umusaza aramusubiza ati “Uribaza ko ntacyo bimaze mu byukuri?, reba ako gatebo ukitegereze!”
Umwana akitegereje asanga ku nshuro ya mbere ka gatebo kari kahindutse. Kahinduwe kuva kuba agatebo gasa nabi kuzuye amakara hose, kabaye agatebo gasa neza mwo imbere no hanze. Nuko wa musaza abwira umwana we ati “Mwana wanjye, ibyo nibyo biba iyo ugiye guterana n’abera. Ushobora kudasobanukirwa cyangwa ngo wibuke ibintu byose, ariko iyo muri gusabana, musenga, munaramya Imana Biraguhindura mwo imbere no hanze, ukumva wabaye mushya. Uwo ni umurimo Imana ikora mu buzima bwacu, aho abarenze umwe bateraniye ku bwayo, Imana iba iri hagati muri bo”
Matayo 18:20 Kuko aho babiri cyangwa batatu bateraniye mu izina ryanjye, nanjye mba ndi hagati yabo.”
Abaheburayo 10:25 Twe kwirengagiza guteranira hamwe nk’uko bamwe bajya bagira, ahubwo duhugurane kandi uko mubonye urya munsi wegera, mube ari ko murushaho kugenza mutyo.


text:
Urwenya:Ibya Ngunda n'Inzoka ze
Ibya Ngunda n'Inzoka ze
Umugabo Ngunda yagize atya akurira imineke arangije arenzaho salade. Ntihashize isaha imwe gusa aba arengejeho ibijumba byokeje. Hatari hashira iminota 30 aba aroshyeho ibigori bitetse. Mu nda sinakubwira ibiyoka bitangira gutongana. Ngunda ati "ngo ubwo rero izi nzoka murampima. Ntibimbuza gukomeza kwihera inda." Akomeza kuryagagura buri kanya. Uko aryagagura inzoka zikarushaho kwitotomba, arambiwe akora ku nda abwira ibivugiramo ati "mbahaye igice cy'isaha mukaba mwumvikanye, mwakwanga nkabasohora." Umugabo yikomereza umurimo we wo gutera imere. Mu nda na byo biranga , ni bwo umugabo atangiye kumisha indabo hirya no hino, ari byo bamwe bita gutera ibiro. Maze areba ibyo amaze kuruka ati "sinari nababwiye ko nimutumvikana mbasohora? Mwagira ngo sinabivugaga nkomeje?"
Shyiraho Igitekerezo!
Subscribe to: Post Comments (Atom)


text:
Ku nshuro ya 24, u Rwanda rwizihije umunsi w’Intwari z’Igihugu, mu karere ka Nyagatare wizihirijwe mu murenge wa Matimba mu kagari ka Kagitumba urubyiruko by’umwihariko rusabwa gukora cyane ngo ruteze imbere Igihugu no kurinda ibyagezweho.
Kuri uyu munsi Umuyobozi w’Akarere, Bwana Mupenzi George yasabye abaturage, by’umwihariko urubyiruko, gutera ikirenge mu cy’intwari z’Igihuguzigateza imbere u Rwanda kandi zikitegura kwakira ubuyobozi bw’Igihugu kuko ari rwo mbaraga zacyo, ariko anabasaba gushingira ku muco n’indangagaciro z’intwari z’Igihugu, zakitangiye tukaba tukibona uko kiri.
Col.Rugambwa Albert, Umuyobozi w’Ingabo mu turere twa Nyagatare, Gatsibo, Kayonza na Rwamagana yakomoje ku mateka y’urugamba rwo kubohora Igihugu, rwatangiriye mu karere ka Nyagatare ; akavuga ko nubwo uru rugamba rwatwaye amaraso y’abana b’abanyarwanda babohoye Igihugu ku ngoyi y’amacakubiri n’akarengane, ubu yishimira ko u Rwanda rwabohowe kandi ruzabaho ubuziraherezo, akanasaba abaturage kurinda iki gihango bafitanye n’izi ntwari.
Tariki ya 1 Ukwakira 1990 ni bwo ingabo zari iza APR Inkotanyi zatangije urugamba rwo kubohora Igihugu zinyuze ku mupaka wa Kagitumba ho mu murenge wa Matimba. Uru rugamba rwatwaye ubuzima bw’ingabo nyinshi zabaye intwari z’Igihugu, ku isonga hakaba Nyakwigendera Maj.Gen. Fred Gisa Rwigema wari uyoboye urugamba, waguye Nyabwishongwezi mu murenge wa Matimba ku munsi wa kabiri w’urugamba, hamwe n’umusirikare utazwi, uhagarariye abasirikare bose baguye ku rugamba rwo kubohora u Rwanda.
Kuri uyu munsi, abitabiriye umunsi wo kuzirikana intwari bafashe umunota wo kwibuka no kuzirikana izi ntwari zemeye gusiga byose zari zifite zigaharanira kubohora u Rwanda mu nyungu z’abanyarwanda bose, zititaye ko zashoboraga kuhasiga ubuzima.
Col. Rugambwa Albert watanze ikiganiro ku mateka y’ubutwari, umuco n’indangagaciro z’intwari yanasobanuye ko ibihugu byagiye bikomera ku isi byaremwe n’abantu ubu twita intwari. Iyi ikaba ari na yo mpamvu abakiri bato bagomba gutozwa umuco w’ubutwari no kwitegura kwakira inkoni y’ubutwari basigirwa n’intwari zababanjirije.
Nk’uko insanganyamatsiko y’uyu mwaka ibivuga : “Dukomeze ubutwari, twubake u Rwanda twifuza”,Umuyobozi w’Akarere yavuze ko “ibihugu byinshi byakomeye mu bukungu, imibereho myiza, imiyoborere myiza, igisirikare n’izindi nzego bibikesha ubutwari bw’abaturage babyo” iyi akaba ari nayo mpamvu abaturage bose bagomba kugira imyumvire n’indangagaciro ziranga intwari.
Umuyobozi w’Akarere kandi arakangurira abaturage guharanira iterambere rishingiye ku muco, gukora cyane no kunoza umurimo,gushishoza no guhora twiga, kurinda ibyagezweho no kwirinda icyahungabanya ubuzima n’ubwenge.
Intwari z’u Rwanda ziri mu byiciro bitatu ari byo: Imanzi, Imena n’Ingenzi. Intwari zo mu rwego rw’Imanzi ni intwari zaranzwe n’ibikorwa bidasanzwe birimo no guhara ubuzima mu rwego rwo kwitangira igihugu. Intwari zo mu rwego rw’Imena ni intwari zaranzwe n’ibikorwa by’intangarugero birimo kwitanga.
Kuri uyu munsi kandi Umuyobozi w’Akarere yanashimiye Abarinzi b’Igihango bagera kuri batatu (3) anabambika imidari y’ishimwe.


text:
Rwanda : Abakozi ba MINEAC basuye uturere dukora ku mupaka w’akanyaru
Iyi gahunda ya Minisiteri y’umuryango w’Afurika y’Uburasirazuba yo gusura uturere, izakorerwa mu turere cumi na dutatu dukora ku mipaka n’ibihugu biri mu muryango uhuza ibihugu by’Afurika More...
Abarimu b’Iburasirazuba biyemeje gukangurira abandi inyungu n’amahirwe biri mu Muryango wa Afurika y’Uburasirazuba EAC
Abarimu babiri bahagarariye abandi kuri buri kigo cy’ishuri mu Ntara y’Iburasirazuba baravuga ko bagiye kumenyesha bagenzi babo bakorana ndetse n’abaturage baturanye akamaro kanini Umuryango More...


text:
Iri fungurwa ribaye nyuma y’ibyemezo by’Inama y’abaminisitiri yo ku wa 09 Ukuboza 2016 yemeje iteka rya Perezida wa Repuburika mu bubasha ahabwa n’itegeko nshinga ryo gufungura abagororwa ku gice cy’igifungo bakatiwe n’inkiko.
Iri fungurwa kandi riri mu ibaruwa ya Minisitiri w’Ubutabera yoherereje urwego rw’igihugu rushinzwe imfungwa n’abagororwa hamwe n’abayobozi b’amagereza yo mu Rwanda, ibasaba kurekura abahawe imbabazi nk’uko urutonde rwabo ruri mu igazeti ya Leta no14/12/2016.
Mu barekuwe harimo 62 bari bafungiye muri gereza ya Nyarugenge, 37 bari mu ya Gasabo, 4 bari mu ya Bugesera, 32 bari mu ya Rwamagana, na 58 bari bafungiye muri Gereza ya Gicumbi.
Harekuwe kandi 64 bari bafungiye muri Gereza ya Musanze, harekurwa 35 bari muri Gereza ya Ngoma, 46 bari mu ya Rubavu, 48 bari mu ya Muhanga, 26 bari mu ya Nyanza, 186 bari mu ya Huye, 33 bari mu ya Nyamagabe na 46 bari muri gereza ya Rusizi.
Muri aba hiyongeraho abana batagejeje ku myaka 16 (Mineurs) bagera ku 171, bagororerwaga mu kigo Ngororamuco cya Nyagatare.
Aba bose barekuwe mu turere dutandukanye tw’Igihugu, bahize kuba intangarugero aho batuye, ndetse no kutazongera gukora amakosa, yatuma basubira mu munyururu.
Musengayire Charles yari amaze imyaka itatu n’amezi ane afungiye muri Gereza ya Nyarugenge, aho yari asigaje umwaka n’amezi atandatu ngo afungurwe. Afungurwa yavuze ko ari ibyishimo bitagereranwa kuba arekuwe.
Yagize ati “Sinabona uko mvuga ibyishimo mfite, ariko ndashimira Perezida Kagame kuba yaraduhaye imbabazi.”
Ntivuguruzwa Randuard wari ufungiye muri Gereza ya Muhanga, avuga ko yari yarakatiwe umwaka n’igice azira icyaha cy’ubujura.
Nyuma yo gukatirwa ngo umuryango we wahuye n’ibibazo by’imibereho kuburyo batigeze banabasha kumusura.
Agira ati “Narahombye cyane kumva abana batanu n’umugore barorongotana ni agahinda. Babayeho nabi ntibabasha no kunsura”.
Ntivuguruzwa avuga muri iki gihe amaze muri gereza yamaze kugororoka, kandi akaba yarungukiye imyuga itandukanye muri gereza aho agiye gutaha akihangira umurimo wo kudoda inkweto bityo agatana burundu n’ubujura bwatumye akatirwa imyaka ibiri.
Nzeyimana Daniel wari ufungiye muri Gereza ya Rusizi azira ubujura bw’ifumbire, avuga ko imyaka amaze muri gereza yayikuyemo amasomo atamwemerera kuzongera gukora icyo cyaha ukundi.
We na bagenzi be bashimiye Perezida Paul Kagame wabahaye imbabazi bagasubira mungo zabo, bamwizeza ko bagororotse bihagije kandi bagiye kugaragaza impinduka muri sosiyete.
Yagize ati « Nari naribye ifumbire nari maze imyaka 6 narinsigaje ibiri iri ni isomo sizongera kugwa muri icyo cyaha aragahoraho umubyeyi wacu Perezida Paul Kagame udukuye munzu y’imbohe Imana imuhe umugisha. »
Bamwe mu baturage bavuga ko bishimiye gufungurwa kw’abantu babo aho banavuga ko bagiye kubana nabo neza babafasha kudasubira mungeso mbi zabasubiza muri gereza.
Abana bagororerwaga mu kigo ngororamuco cya Nyagatare batashye, bishimiye ko bahakuye ubumenyi buzatuma biteza imbere.
Bihaye kandi intego yo kujya gusaba imbabazi imiryango yabo ndetse n’abo bakoreye ibyaha, bavuga ko bagiye kuba abana beza b’intangarugero..
Komiseri Mukuru w’Urwego rw’Igihugu rushinzwe imfungwa n’abagororwa (RCS), George Rwigamba, yasabye abafunguwe kwitwara neza aho bagiye.
Yagize ati “ Mwebwe abagiriwe imbabazi na Perezida Kagame, murasabwa kwitwara neza mu miryango mugiyemo, mwirinda kongera gukora ibyaha, kugira ngo ejo mutazongera mukisanga aha, aho mujya mwubahe ubuyobozi.”
Yaboneyeho gusaba abakirimo kugira ngo gufungurwa kw’aba kubere isomo abasigaye. Ati “ Nagira ngo nsabe abasigaye kugira ngo bibabere isomo barusheho kwitwara neza.”
Abahawe imbabazi na Perezida wa Repubulika ni abagororwa bari bagejeje kuri 2/3 by’igifungo cyabo, ndetse n’abakobwa bafungiwe icyaha cyo gukuramo inda.
Itegeko Nshinga ry’u Rwanda mu ngingo yaryo ya 109 rivuga ko Perezida wa Repubulika afite ububasha bwo gutanga imbabazi mu buryo buteganywa n’amategeko amaze kubigishamo inama Urukiko rw’Ikirenga.


text:
New Melody ihuriyemo abaririmbyi biganjemo ababarizwa muri Korali n’abaririmba ku giti cyabo yamenyekanye cyane mu ndirimbo zirimo ‘Nimuze Dushime’, ‘Ibyo wakoze’, ‘Igihe nagutegereje’, ‘Akira ihumure’ iheruka gushyira hanze n’izindi.
Iri tsinda rimaze imyaka itanu rikora ivugabutumwa mu madini n’amatorero atandukanye kuri iki Cyumweru, tariki ya 30 Nyakanga 2017, rizahurira mu gitaramo n’abahanzi bafite amavuta yo kuramya barimo Simon Kabera, Dominic Ashimwe na Boanerges Gospel Group yo muri Bethesda Holy Church.
Iki gitaramo kizabera muri Serena Hotel gifite intego yo gushima Imana, abazacyitabira bazafata n’umwanya wihariye wo gusengera igihugu kigiye kwinjira mu bihe by’amatora nk’uko Umuyobozi wa New Melody, Neema Marie Jeanne, yabitangarije IGIHE.
Yagize ati “Twiteguye kuzifatanya n’abakunzi b’indirimbo zihimbaza Imana. Nkuko Imana yagiye iduha amahoro mu bihe byatambutse n’ubu ikaba ikiturinze, tuzazamurira hamwe twese ijwi twongere tuyisabe ngo idukomereze amahoro.”
Yakomeje agira ati “Ubutumwa twashyizwe ku mutima n’Imana ni ukubwira abantu bayo ko ikeneye ko bayiramisha ibitekerezo, ibyo bibwira. Imana ikeneye ko abantu bagira umwanya wihariye wo kuyumva. Iyo bibayeho, imbuto n’ibikorwa byacu biba byiza kandi bikorewe muri Kirisitu kuko icyo dukora, tuvuga kiba cyabanje mu mutima.”
Iki gitaramo cyo gushima Imana cyiswe ‘Selah Concert’, intego yacyo iri mu gitabo cya Zaburi 65:2 hagira ati “Abizera baramishe Uwiteka kumuturiza”.
Muri iki gitaramo Sinzabyibagirwa Jean de Dieu uzwi nka ‘Jado Sinza’, wamenyekanye cyane mu ndirimbo ‘Nabaho’ na Bosco Nshuti waririmbye ‘Ndumva unyuzuye’, ‘Ibyo ntunze’ babarizwa muri New Melody bazataramana n’abazacyitabira mu bihangano byabo byururutsa imitima bikabohora imbohe. Ijambo ry’Imana rizigishwa na Pasiteri Jean Pierre Tuyisenge.
New melody ni itsinda ry’abaririmbyi bahurijwe hamwe no guhabwa ubumenyi muri muzika bigamije kuzamura urwego rw’imiririmbire no gukoresha ubumenyi bahabwa mu kuramya Imana no kubwiriza ubutumwa.
New Melody ibarizwamo abaririmbyi basaga 40 baturuka mu madini ya gikirisitu atandatu yatangiye ivugabutumwa muri Mata 2012. Imaze gushyira hanze indirimbo zirenga 30, zirimo n’izasohotse kuri album yitwa ‘Usiogope’, yariho indirimbo umunani.
Usibye ibitaramo by’amavuna ikorera mu bice bitandukanye by’igihugu, abagize New Melody banakora ibikorwa by’urukundo birimo gusura abarwayi mu bitaro bitandukanye no gukorerayo ibitaramo bigamije kubahumuriza.
Iki gitaramo cya ‘Sela Concert’ kizabera kuri Serena Hotel ku Cyumweru tariki ya 30 Nyakanga 2017, imiryango izaba ifunguye kuva saa cyenda n’igice.
Reba indirimbo ’Akira Ihumure’ New Melody iheruka gusohora


text:
Muri iyi si usanga izina umwana ahabwa riba rizagira icyo rikora ku mibereho ye yo mu gihe kiri imbere, aho usanga abantu bamwe bakorerwa ivangura kubera gusa uko bitwa. Nyamara mu kwita amazina, usanga ababyeyi batabyitaho !
Umubyeyi w’I Marseille we, rero, ubwo abana be bari bamaze kugera mu myaka icumi, yarabyitegereje maze asanga ngo mu gihe kiri imbere bamaze gukura bishobora kuzabagore kubona akazi, nibwo yasabaga urukiko ko rwahindura ayo mazina y’abana be, Mohamed na Fatima. Ati “sinifuza ko Mohamed wanjye yazahatirwa kuba umufundi, cyangwa ngo Fatima ahatirwe gukora akazi ko mu rugo bitewe no kubura akandi biturutse ku mazina yabo gusa nk’uko byangendekeye !”.
Nk’uko Yahoo pour Elles ibitangaza, ibi nibyo uyu mumama yasobanuriye Europe 1, avuga ko iki cyemezo ntaho gihuriye n’impamvu za politiki cyangwa se iz’idini. Bikaba rero bivugwa ko ngo yaba yarakurikije inama zatanzwe na Marine Le Pen mu mezi abiri ashize, aho yasabaga ababyeyi b’abimukira mu Bufaransa kwita abana babo amazina y’amafaransa (noms français) mu mezi abiri ashize, ngo kugirango babafashe kumenyera muri sosiyete bitabateye ingorane.
Ubu rero umukobwa we Fatima ubu ngo yiswe Nadia, iri ngo akaba ari izina rifitwe n’abafaransa batari bake ndetse harimo n’abakomeye ; naho umuhungu we Mohamed afata izina rya Kévin.
HARI ABAHABWA AMANOTA MAKE KUBERA UKO BITWA !
Amahitamo y’uyu mubyeyi n ;’abana be hari abayibazaho, kuko hari abavuga ko ngo aho kwitwa izina ryo mu Bufaransa cyangwa Ubwongereza wakwitwa iry’amahanga.
Ibi bakaba barabiterwaga n’uko mu minsi yashize muri icyo gihugu, izina nka Kevin, Dylan, Brandon, Kelly, Cindy... bayafataga nk’amazina y’abantu batasomye, ku buryo ndetse amazina yose aturuka muri sériew Beverly Hills hari abarimu badatinya kuvuga ko umwana witwa iryo zina bamuhaga amanita make mw’ishuri ! Abasesengura muri ubwo buryo rero, bakaba bavuga ko Mohamed ntaho yaba avuye nta n’aho yaba agana, kuva kuri Mohamed ugana kuri Kévin !
Umuntu akaba yakwibaza rero icyo ababyeyi bazagenderaho kugirango biute abana babo amazina, niba bitazagera ubwo abana bakurikirana ababyeyi babo mu nkiko kubera ku bita amazina yatumye batabona akazi, cyangwa se niba kwitwa amazina ya kera nka “Amaury de Blignières” aribyo byaruta kurusha kwita umwana wawe “Dylan” !


text:
Akabenzi ni izina rikunze guhabwa inyama z’ingurube.
Uburyo busanzwe bwo guteka inyama z’ingurube ni ukuzikaranga mu mavuta n’akunyu gake ndetse na tungurusumu. Ariko burya inyama z’ingurube zishobora gutekwa mu buryo bwinshi. Tugiye kubereka uburyo wazitekesha tangawizi, igitunguru, tungurusumu n’isosi ya soya.
Ku bijyanye n’isosi ya soya :
Isosi ya soya ni isosi iba itekeshejwe soya n’utubuto tw’ingano cyangwa umuceri twokeshe. Ikunze gukoreshwa mu biryo byo muri Aziya. Ifite ibara ry’umukara ikaba ifite umunyu.
Mu Rwanda tubona ahantu henshi isosi ya soya iva mu bushinwa ifite marquee “pearl River Bridge”. Icuruzwa mu macupa ya 500 ml ku mafranga 2500. Igira ubwoko bubiri. Iyoroshye(light) n’ifashe (dark) iyoroshye iba isukika nk’amazi, ifite umunyu mwinshi n’ibara ryijimye .Iyo yindi yo irafashe irijimye kurushaho kandi ifite agasukari gake.
Mu gihe iyo sosi ya soya iyo igeze mu gikoni cyawe ubona ko ushobora kuyikoresha mu bintu byinshi. Ushyire udutonganya duke mu masosi yandi uteka, n’ama soups kuko yongeraho akantu karyoshye. Ariko witonde kuko ihindura ibara ry’ibiryo byawe rimenyerewe
Ibikoresho ku bantu 4-6
- Ibice bine by’inyama z’imbavu z’ingurube(cyangwa ibindi bice )
- amavuta cyangwa (beurre) wirinde gukoresha Huile d’olive
- igice 1 cya tangawizi (gingembre, ginger)
- tungurusumu uduce 2
- igitunguru 1 kiringaniye
- isosi ya soya utuyiko 6-8
- ½ y’igice cy’itasi y’amazi
- Agasenda uko ubishaka.
Hata igitunguru na tungurusumu, ubikatemo ibice binini
Hata na tangawizi uyikatemo uduce duto
Shyushya amavuta mu isafuriya iremereye
Amavuta amaze gushyuha shyiramo inyama ukayifatisha irange ku mpande zose.
Gabanya umuriro ushyiremo tangawizi, tungurusumu n’igitunguru ku nyama no hagati yazo.
Ongeramo isosi ya soya n’amazi make. Ongeramo n’agasenda niba ugakunda
Pfundikira ureke bibire ku muriro muke mu gihe cy’amasaha 2 cyangwa arenzeho. Ukomeze ujye ucunga niba amazi atakamye mu gihe ari ngombwa wakongeramo utuzi duke.
Tegurana izo nyama hamwe n’umuceri w’umweru hamwe n’ichou ya gishinwa(Iyi chou uyiteka ukata ishu mo uduce duto ukayikaranga n’amavuta mu gihe cy’iminota 5 gusa.
Uhite ubitegura . ushobora kunyanyagizaho amavuta ya sésame hejuru.
na Madame Marie, Umutoza mu guteka Tel 0785296033


text:
Bamwe mu baturage bo mu murenge wa Remera, Akarere ka Ngoma badafite ubushobozi n’ubumenyi bwo kwiburanira, barashima ibiro by’ubufasha mu by’amategeko (MAJ) uburyo ibagira inama mu manza baburana.
Nk’uko bitangazwa na Uwimana Clementine wo mu murenge wa Remera, Akarere ka Ngoma, Umudugudu wa Gisunzu,MAJ (Maison d’Accès à la Justice) yamufashije kumugira inama mu kuburana imanza yagiye ahura na zo, ngo kuko yazitsindwaga bitewe no kutamenya amategeko, ndetse no kutagira ubushobozi bwo kwishyura umwunganira.
Uwimana avuga ko MAJ yamufashije cyane kuko yatsinze urubanza nyuma yo kujuririra urwo yari amaze gutsindwa bitewe n’ubujiji, no kutagira ubushobozi bwo kwishyura uwari kumuburanira. Agira ati “MAJ ifasha kumenya ibyo uburana niba ari amahugu cyangwa ibyo wemerewe n’amategeko, ukamenya ko wakomeza urubanza cyangwa wareka kuruburana.”
Mukabisanana Yvette akuriye MAJ mu karere ka Ngoma, avuga ko Minisiteri y’ubutabera yashyiriyeho umuturage utishoboye ufite urubanza imbere y’inkiko, uburyo bwo kwigirwa urubanza mbere y’uko aburana kandi akabikorerwa ku buntu.
Akomeza avuga ko mu bibazo bakunze guhura na byo mu kazi kabo, ari abaturage batazi gusoma no kwandika. Cyakora ngo iyo babigiye urubanza babasha kubaha imyanzuro yarwo kugira ngo naramuka ananiwe kwisobanura imbere y’Umucamanza; abashe kumuha umwanzuro we umufasha kumenya ibikubiyemo byanditse ku mpapuro.
Mukabisanana agira ati “Dushyira amategeko mu nyandiko kuko umuturage uyamusobanuriye yose atabasha kuyamenya.”
Avuga kandi ko akenshi iyo abaturage babiyambaje hakiri kare bituma batirirwa bajya mu nkiko.
Akomeza avuga ko ibyo byafashije abaturage cyane mu rwego rwo kwirinda guhora basiragira ku nkiko no kutamenya amategeko, ndetse no kutagira ubushobozi bwo kwishyura ubaburanira.